open-index/open-wikipedia-markdown huggingface dataset:
魏中山恭王

**魏中山恭王**諱袞，乃魏武帝曹操及杜氏之子也。

## 生平
建安二十一年封平鄉侯。少好學，年十餘歲能屬文。每讀書，文學左右常恐以精力為病，數諫止之，然性所樂，不能廢也。二十二年，徙封東鄉侯，其年又改封贊侯。

黃初二年，進爵為公，官屬皆賀，袞曰：“夫生深宮之中，不知稼穡之艱難，多驕逸之失。諸賢既慶其休，宜輔其闕。”每兄弟游娛，袞獨覃思經典。文學防輔相與言曰：“受詔察公舉錯，有過當奏，及有善，亦宜以聞，不可匿其美也。”遂共表稱陳袞美。兗聞之，大驚懼。責讓文學曰；“修身自守，常人之行耳，而諸君乃以上聞，是適所以增其負累也。且如有善，何患不聞，而遽共如是，是非益我者。”其戒慎如此。

三年，為北海王。其年，黃龍見鄴西漳水，袞上書讚頌。詔賜黃金十斤，詔曰：“昔唐叔歸禾，東平獻頌，斯皆骨肉讚美，以彰懿親。王研精墳典，耽味道真，文雅煥炳，朕甚嘉之。王其克慎明德，以終令聞。”四年，改封贊王。七年，徙封濮陽。太和二年就國，尚約儉，教敕妃妾紡績織紝，習為家人之事。五年冬，入朝。六年，改封中山。

初，袞來朝，犯京都禁。青龍元年，有司奏袞褒。詔曰：“王素敬慎，邂逅至此，其以議親之典議之。”有司固執。詔削縣二，戶七百五十。袞憂懼，戒敕宮屬愈謹。帝嘉其意，二年，複所削縣。

三年秋，袞得疾病，調遣太醫視疾，殿中、虎賁齎手詔、賜珍膳相屬，又遣太妃、沛王林並就省疾。袞疾困，敕令官屬曰：“吾寡德忝寵，大命將盡。吾既好儉，而聖朝著終誥之制，為天下法。吾氣絕之日，自殯及葬，務奉詔書。昔衛大夫蘧瑗葬濮陽，吾望其墓，常想其遺風，願托賢靈以弊發齒，營吾兆域，必往從之。《禮》：男子不卒婦人之手。亟以時成東堂。”堂成，名之曰遂志之堂，輿疾往居之。又令世子曰：“汝幼少，未聞義方，早為人君，但知樂，不知苦；不知苦，必將以驕奢為失也。接大臣，務以禮。雖非大臣，老者猶宜答拜。事兄以敬，恤弟以慈；兄弟有不良之行，當造膝諫之。諫之不從，流涕喻之；喻之不改，乃白其母。若猶不改，當以奏聞，並辭國土。與其守寵罹禍，不若貧賤全身也。此亦謂渭大罪惡耳，其微過細故，當掩覆之。嗟爾小子，慎修乃身，奉聖朝以忠貞，事太妃以孝敬。閨闈之內，奉令於太妃；閫閾之外，受教于沛王。無怠乃心，以慰予靈。”其年薨。詔沛王林留訖葬，使大鴻臚持節典護喪事，宗正弔祭，贈賵甚厚。凡所著文章二萬餘言，才不及陳思王而好與之侔。

## 家屬

#### 父
魏武帝曹操
#### 母
杜夫人

#### 兄弟
*曹林
#### 子
*曹孚

## 評
三國志評曰：魏氏王公，既徒有國土之名，而無社稷之實，又禁防壅隔，同於囹圄；位號靡定，大小歲易；骨肉之思乖，《常棣》之義廢。為法之弊，一至於此乎!

## 據
魏陳留恭王

**魏陳留恭王**諱**峻**字**子安**，曹操子也。

## 生平
建安廿一年封郿侯。廿二年，徙封襄邑。黃初二年，進爵為公。三年，為陳留王。五年，改封襄邑縣。太和六年，又封陳留。甘露四年薨。子澳嗣。

## 家屬

#### 父
魏武帝曹操
#### 母
秦夫人
#### 子
*曹澳

## 評
三國志評曰：魏氏王公，既徒有國土之名，而無社稷之實，又禁防壅隔，同於囹圄；位號靡定，大小歲易；骨肉之思乖，《常棣》之義廢。為法之弊，一至於此乎!

## 據
古斯巴達

**斯巴達**，古希臘之城邦也，位處拉哥尼亞。其先民多利亞人，本非舍此，後徙至伯羅奔尼撒，觀其中之拉哥尼亞一地，處歐羅達河畔，兩旁乃高山，山巖積雪。其土多可耕之地，惟豐收不易。然深陷於高山之中，且山勢崎嶇，易守難攻，乃奠基之地，故定居於此。

古時多利亞人雜於土人之間居焉，土人或其臣民，或其奴隸。故拉哥尼亞地方之居民有三︰農奴、臣民與斯巴達人。
## 上古諸民

### 農奴
農奴居平原茅舍之中，職司耕田。但耕地非彼等所有，實不得隨意而去。有似中世紀之農奴，累代相傳，皆附於土地。其為斯巴達之主人而耕，而主人得收穫之大部。斯巴達人訓之、脅之、虐之，迫之披粗服，鞭之使憶其賤。間亦飲之以酒，使其子女惡其酗酗之醉態。某斯巴達詩人謂之︰「有似載重行遠之驢，負荷過重，不免顛蹶，然主人之鞭撻且無盡時。」
### 臣民
臣民居山中或沿岸之村落。多為水手，或經商、或製生民所需之貨。村中之事，皆由己治。惟須服斯巴達長官併隨時納貢焉。
### 斯巴達人
農奴與臣民咸蔑其主人斯巴達人。色諾芬曰︰「有對之提起斯巴達人者，無不示欲食其肉而寢其皮。某次地震，斯巴達人幾於毀滅，農奴遂從平原四面衝出，屠幸免者。當是時也，臣民亦起而反之。此即謂，賤人者，人必仇之。又，某次戰爭，農奴奮不顧身，迨終，斯巴達人令其呈最勇之人，謂將釋之。惟實一詭計，欲殺其中孰最有力而敢謀叛者已。農奴不察，舉二千人。其各披金冠，先往各寺院遊行，以示脱奴籍，後斯巴達人逐之，所去之處，則無人知焉。」

惟受壓者，十倍於主人。農奴廿萬，臣民十二萬，而斯巴達人不過九千家而已。每值要事，斯巴達人須一以當十。且其時戰爭，悉白戰矣，須敏捷矯健，以存其種。故其城猶一營房，四面無牆，其民猶士卒，能隨時起而應戰焉？
### 孩童
其兒生之不久，即煉之以嚴。若有何畸形，即棄之山野，任其凍斃，因強國無弱卒也。得生者，七歲即去父母，習與同輩，無論夏冬，皆跣足披單衣，臥於蘆葦之上、浴於歐羅達河冷水之中。百人一群，群有長。彼此之間，往往須以拳腳相鬥。阿提密斯節時且於像前鞭之，至出血而後已。有死於杖下者，然其俗以不哭為榮。彼等固受戰爭與忍痛之訓練。

往往不與之食，須自覓。若為人所擒，則須鞭笞。嘗有竊狐而藏之於衣者，寧任狐囓，不肯吐實。此外又教以臨陣之法。

其童目垂而行，不發一言，手藏衣內，弗許回頭作聲。食不言，從所遇之人。凡此訓練，悉欲使其循規蹈距也。

若有儲王者，逐之三十年，歸者即位。
### 女子
他邦皆令其女居家紡麻，惟斯巴達人則願有強健之婦，以生健兒。是故女子猶男子，須訓練體育。競技場內，時有女子賽跑、跳躍、擲鐵餅、擲標槍。某詩人述某劇，劇中女子有如垂鬣之馬，往返奔馳，塵沙飛揚。是故人無不知其女子以勇冠全希臘矣。

女子每勗男子作戰，以忠勇聞於希臘，且有集其故事者。某母見其子棄軍遁逃，即手剸之，且曰︰「歐羅達河之水不為蠢鹿而流。」另一女子聞知其五子同死沙場，即語人曰︰「此非吾所欲知悉也。斯巴達勝乎？曰然，曰然。然則吾人當謝神矣。」
## 紀律
其成人者，皆兵士也。蓋敵兵四伺，不遑寧處。年二十，即入伍，六十而退。衣、寢、食、行皆如軍中，受之束縛。

夫其既須作戰，自須備戰，是故常以競走、跳躍、習武，以練項臂肩腿，且日以繼夜，未嘗間斷。不得經商、從業、耕田，分應當兵，不得改操別業，不得隨意家居，非准不得出國，並聚之而膳。凡此一切，不啻敵國境內之軍旅也。
## 言辭
其咸過粗率之活，志趣明顯，性高傲，言簡。希臘人頗多徵引其言。敵或圍之域，其遣使曰︰「注意」。波斯王令斯巴達軍士，免胄投槍時，其大將答曰︰「陛下來取可也」。又當來生特佔雅典時，僅書「雅典已下」四字。
## 音樂
其藝悉系軍事。勝戰所奏之樂，曰多利亞式，嚴肅雄壯，甚至鄰於粗暴。其應笛聲而戰，庶幾步齊。

其舞亦為軍舞，以劍舞而論，舞者全身武裝，仿戰時之為，故作攻、閃、退、擲槍之狀。
## 制度

### 國王與國民會議
其始猶他邦，設國民會議。凡此皆存於日後，惟僅表矣。國王本赫拉克利之後，備極光榮，每屆節宴之時，王必居首，且倍享之。及其死，全民皆悼之焉。惟王無權，常為人所監。

元老院由貴族所組，成員廿八，悉老人，受任終身，惟未嘗實治。
### 五長官
實治其國者，五長官（ephors）也。年改選一。宣戰媾和，悉由其定，司法亦隸之焉。王將兵出征，五長官隨行，以掌戰局，間或逼王班師。其亦常與元老院議員協商以一行動，後再召國人於某處，佈之以得民首肯。民未嘗拒之，因其習服從也。
### 軍隊
幸賴其制，始能維持山民之俗，舉國無一雕刻家、建築家、演說家與哲學家。犠牲一切以事軍旅，遂成「兵學專家」及他邦之軍師。其軍較諸他邦，卓著於戰術及運動之法。
### 甲兵
昔時希臘人臨陣紛亂，大將前導以車馬，兵士隨行於後，武裝各異，弗能並肩作戰，亦莫能禦敵。所謂戰者，決鬥撕殺而已。斯巴達則大不同矣，兵士武裝盡同，論禦則胸鎧遮胸、首鎧護首、有護脛、身御籐牌；攻則各執劍槍，此即甲兵也。
### 方陣
臨陣之時，兵士列陣，深八排，各倚其鄰，以成一嚴密之團，吾人稱之為方陣（phalanx）。王統率師旅，獻羊神前，若所宰之羊，臟腑吉利，即引頏高歌，而三軍和之，於是大軍行矣。應笛聲快進，挾標槍、御籐牌，兵士密陣臨敵；挾威勢，以壓之，使之潰，而自身陣齊則可也。
## 體育
其體育場為一廣場，迴廊四繞，常設溫泉之旁，更有浴室與操練場。民每來此散步閒談，此蓋一集會場所也。年少者皆入之，習跳躍、賽跑、擲鐵餅、擲標槍、攔腰角力。為強身健體，又行冷水浴，不塗油而刀刮自身。故體育場不啻武備學校也。
## 地位
其授他邦以運動戰爭之術，且始終為最強之軍，希臘人無不承認其如此也。及至波希戰爭，即以之為首，終敗敵。惜與雅典爭霸，致兩敗俱傷，終為羅馬所併。
## 據
*M. Charles Seignobos著，陳建民譯，《古代文化史》，商務印書館，民國二十八年版
徐光啟

**徐文定公光啟**，字**子先**，號**玄扈**，明上海人，嘉靖四十一年生。奉天主教，教名保祿。萬曆二十五年舉鄉試第一，又七年中進士。授庶吉士歷贊善。

從西洋人利瑪竇學天文、曆筭、火器，盡其術。遼東四路師敗，京師震動。累疏請練兵自效，超擢少詹事兼河南道御史。練兵通州。熹宗即位。令以少詹事協理府事。光啟以冒進為嫌，請告歸。遼陽破，召起。力請多鑄西洋大砲，資城守。帝善其言。方議用，會與崔景榮議不合，復移疾歸。天啟三年起故官，旋擢禮部右侍郎。五年，魏忠賢黨智鋌劾之，落職閒住。

崇禎元年召還，復申練兵之說。未幾，以左侍郎理部事。已擢本部尚書。詔與西洋人推筭曆法，光啟為監督。五年五月，命以本官兼東閣大學士，入參機務。尋加太子太保，光啟雅負經濟才，有志用世。及柄用，年已老，周延儒、溫體仁專政，不能有所建白。明年九月卒官。贈少保。諡文定。久之，帝念光啟，加贈太保，錄其孫為中書舍人。
## 據
*《明外史·徐光啟傳》
王凌

**魏南鄉侯王凌**字**彥雲**，漢太原祁人也。

王凌叔父允為漢司徒，誅董卓。卓將李傕、郭汜等為卓報仇，入長安，殺允，盡害其家。凌及兄晨，時年皆少，逾城得脫，亡命歸鄉里。凌舉孝廉，為發干長，稍遷至中山太守，所在有治。曹操辟為丞相掾屬。

文帝踐阼，拜散騎常侍。又出為兗州刺史，與張遼等至廣陵討孫權。臨江，夜大風，吳將呂範等船漂至北岸，凌與諸將逆擊，捕斬首虜，獲舟船，有功，封**宜城亭侯**，加建武將軍，轉在青州。是時海濱乘喪亂之後，法度未整。凌布政施教，賞善罰惡，甚有綱紀，百姓稱之，不容於口。

後從曹休征吳，與賊遇于夾石，休軍失利，凌力戰決圍，休得免難。仍徙為揚、豫刺史，鹹得軍民之歡心。始至豫州，旌先賢之後，求未顯之士，各有條教，意義甚美。初，凌與司馬朗、賈逵友善，及臨兗、豫，繼其名跡。

正始初，為征東將軍，假節都督揚州諸軍事。

二年，吳將全琮數萬眾寇芍陂，凌率諸軍逆討。與賊爭塘，力戰連日，賊退走。進封**南鄉侯**，邑千三百五十戶，遷車騎將軍、儀同三司。

是時，凌外甥令狐愚為兗州刺史，屯平阿。舅甥並典兵，專淮南之重。凌就遷司空。

司馬懿既誅曹爽，進凌為太尉，假節鉞。凌、愚密協計，渭齊王不任天位，楚王曹彪長而才，欲迎立彪都許昌。

嘉平元年九月，愚遣將張式至白馬，與彪相問往來。其十一月，愚復遣式詣彪，未還，會愚病死。二年，熒惑守南斗。凌謂：「鬥中有星，當有暴貴者。」

三年春，吳賊塞塗水。凌欲因此發，大嚴諸軍，表求討賊，詔報不聽。凌陰謀滋甚，遣將軍楊弘以廢立事告兗州刺史黃華，華、弘連名以白太傅司馬懿。懿將中軍乘水道討凌，先下赦凌罪，又為書喻凌，大軍掩至百尺逼凌。凌自知勢窮，乃乘船單出迎懿，遣掾王彧謝罪，送印綬、節鉞。軍到丘頭，凌面縛水次。懿承詔遣主簿解縛反服，見凌，慰勞之，還印綬、節鉞，遣步騎六百人送還京都。凌至項，飲藥死。凌廣有志尚學行，死時年八十。

## 評

* 《三國志》評曰：「王凌風節格尚，毋丘儉才識拔幹，諸葛誕嚴毅威重，鐘會精練策數，咸以顯名，致茲榮任，而皆心大志迂，不慮禍難，變如發機，宗族塗地，豈不謬惑邪！」

## 據
* 《三國志·魏書·王毋丘諸葛鄧鐘傳》
毌丘儉

**毌丘儉**字**仲恭**，漢河東聞喜人也。襲父**興**爵，為平原侯文學。

明帝即位，為尚書郎，遷羽林監。以東富之舊，甚見親待。出為洛陽典農。時取農民以治宮室，儉上疏曰：「臣愚以為天下所急除者二賊，所急務者衣食。誠使二賊不滅，士民饑凍，雖祟美宮室，猶無益也。」遷荊州刺史。

青龍中，帝圖討遼東，以儉有幹策，徙為幽州刺史，加度遼將軍，使持節護烏丸校尉。率幽州諸軍至襄平，屯遼隧。右北平烏丸單于寇婁敦、遼西烏丸都督串眾王護留等率眾五千餘人降。公孫淵逆與儉戰，不利，引還。明年，帝遣太尉司馬懿統中軍及儉等眾數萬討淵，定遼東。儉以功進封**安邑侯**，食邑三千九百戶。

正始中，儉以高句驪數侵叛。督諸軍步騎萬人出玄菟，從諸道討之。大戰梁口，屠句驪所都，斬獲首虜以千數。六年，復征之，遣玄菟太守王頎追之，誅納八千餘，論功受賞，侯者百餘人。穿山溉灌，民賴其利。遷左將軍，假節監豫州諸軍事，領豫州刺史，轉為鎮南將軍。諸葛誕戰于東關，不利，乃令誕、儉對換。誕為鎮南，都督豫州。儉為鎮東，都督揚州。吳太傅諸葛恪圍合淝新城，儉與文欽禦之，太尉司馬孚督中軍東解圍，恪退還。

初，儉與夏侯玄、李豐等厚善。揚州刺史前將軍文欽，驍果粗猛，數有戰功，怨魏日甚。儉以計厚待欽，情限好洽。欽亦感戴，投心無二。正元二年正月，有彗星數十丈，西北竟天，起于吳、楚之分。儉、欽喜，以為己樣。遂矯太后詔，罪狀大將軍司馬景王，移諸郡園，舉兵反。迫脅淮南將守諸別屯者，及吏民大小，皆入壽春城，為壇於城西，歃血稱兵為盟，分老弱守城，儉、欽自將五六萬眾渡淮，西至項。儉堅守，欽在外為遊兵。

大將軍統中外軍討之。別使諾葛誕督豫州諸軍從安風津擬壽春，征東將軍胡遵督青、徐諸軍出於譙、宋之間，絕其歸路。大將軍屯汝陽，使監軍王基督前鋒諸軍據南頓以待之。令諸軍皆堅壁勿與戰。儉、欽進不得關，退恐壽春見襲，不得歸，計窮不知所為。淮南將士，家皆在北，眾心沮散，降者相屬，惟淮南新附農民為之用。大將軍遣兗州刺史鄧艾督泰山諸軍萬余人至樂嘉，示弱以誘之，大將軍尋自洙至。欽不知，果夜來欲襲艾等，會明，見大軍兵馬盛，乃引還。大將軍縱驍騎追擊，大破之，欽遁走。是日，儉聞欽戰敗，恐懼夜走，眾潰。比至慎縣，左右人兵稍棄儉去，儉獨與小弟秀藏水邊草中。都尉張屬就射殺儉，傳首京都，夷儉三族。儉有弟**秀**及子**甸**。甸官至治書侍御史。

## 評

*陳壽：「毌丘儉才識拔幹。」

## 據

*《三國志·魏書·毌丘儉傳》
諸葛誕

**魏高平侯諸葛誕**字**公休**，後漢琅邪陽都人，蓋豐後也。

初以誕為尚書郎，魏文帝時，與尚書僕射杜畿試船陶河，遭風覆沒，誕亦俱溺。虎賁浮河救誕，誕曰：「先救杜侯。」誕飄於岸，絕而復蘇，畿竟溺斃。後遷榮陽令，又入為吏部郎。累遷禦史中丞、尚書，與夏侯玄、鄧颺等相善。明帝惡之，免誕官。

正始初，帝崩，復以誕為禦史中丞、尚書，出為揚州刺史，加昭武將軍。

王凌之陰謀也，太傅司馬懿潛軍東伐，以誕為鎮東將軍、假節都督揚州之諸軍事，封**山亭侯**。諸葛恪興東關，遣誕督諸軍討之，與戰，不利。還，徙為鎮南將軍。

毋丘儉、文欽反，遣使詣誕，招呼豫州士民。誕斬其使，露布天下，令知儉、欽凶逆。

大將軍司馬師東征，使誕督豫州諸軍，渡安風津向壽春。儉、欽之破也，誕先至壽春。壽春中十余萬口，聞儉、欽敗，恐誅，悉破城門出，流進山澤，或散走入吳。

以誕久在淮南，乃復以為鎮東大將軍、儀同三司、都督揚州。吳大將孫峻、呂據、留贊等聞淮南亂，會文欽往，乃帥眾將欽徑至壽春。時誕諸軍已至，城不可攻，乃走。誕遣將軍蔣班追擊之，斬贊，傳首，收其印節。進封**高平侯**，邑三千五百戶，轉為征東大將軍。

甘露元年冬，吳賊欲向徐堨，誕復請十萬眾守壽春，又求臨淮築城以備寇，內欲保有淮南。朝廷自微疑誕，以誕舊臣，欲入度之。

二年五月，征為司空。誕被詔書，愈恐，遂反。召會諸將，自出攻揚州刺史樂綝，殺之。斂淮南及淮北郡縣屯田口十余萬官兵，揚州新附勝兵者四五萬人，聚穀足一年食，閉城自守。遣長史吳綱將小子靚至吳請救。吳人大喜，遣將全懌、全端、唐咨、王祚等，率三萬眾，密與文欽俱來應誕。以為誕左都護、假節、大司徒、驃騎將軍、青州牧、壽春侯。是時鎮南將軍王基始至，督諸軍圍壽春，未合。咨、欽等從城東北，因山乘險，得將其眾突入城。

六月，大將軍司馬昭督中外諸軍二十六萬眾，臨淮討之。議者多欲急攻之，昭曰：「城固而眾多，攻之必力屈，若有外寇，表裏受敵，此危道也。今三叛相聚於孤城之中，天其或者將使同就戮，吾當以全策縻之，可坐而制也。」使基及安東將軍陳騫等四面合圍，表裏再重，塹壘甚峻；又使監軍石苞、兗州刺史州泰等，簡銳卒為遊軍，備外寇。欽等數出犯圍，逆擊走之。吳將朱異再以大眾來迎誕等，渡黎漿水，泰等逆與戰，每摧其鋒。孫綝以異戰不進，怒而殺之。城中食轉少，外救不至，眾無所恃。

將軍蔣班、焦彝，皆誕爪牙計事者也，棄誕，逾城自歸昭。昭乃使反間，以奇變說全懌等，懌等率眾數千人開門來出。城中震懼，不知所為。

三年正月，誕、欽、咨等大為攻具。晝夜五六日攻南圍，欲決圍而出。圍上諸軍，臨高以發石車火箭逆燒破其攻具，弩矢及石雨下，死傷者蔽地，血流盈塹。復還入城，城內食轉竭，降出者數萬口。欽欲盡出北方人，省食，與吳人堅守，誕不聽，由是爭恨。欽素與誕有隙，徒以計合，事急愈相疑。欽見誕計事，誕遂殺欽。

欽子鴦及虎將兵在小城中，聞欽死，勒兵馳赴之，眾不為用。鴦、虎單走，逾城出，自歸昭。軍吏請誅之，昭赦鴦、虎，表為將軍，各賜爵關內侯。乃使將兵數百騎馳巡城，呼語城內雲：「文欽之子猶不見殺，其餘何懼？」城內喜且擾，又日譏困，誕、咨等智力窮。昭乃自臨圍，四面進兵，同時鼓噪登城，城內無敢動者。誕窘急，單乘馬，將其麾下突小城門出。司馬胡奮部兵逆擊，斬誕，傳首，夷三族。誕麾下數百人，坐不降見斬，皆曰：「為諸葛公死，不恨。」其得人心如此。唐咨、王祚及諸裨將皆面縛降，吳兵萬眾，器仗軍實山積。

誕以二年五月反，三年二月破滅。六軍按甲，深溝高壘，而誕自困，竟不煩攻而克。

#### 特徵

人有所屬托，輒顯其言而承用之，後有當否，則公議其得失以為褒貶，自是群僚莫不慎其所舉。誕傾帑藏振施以結眾心，厚養親附及揚州輕俠者數千人為死士。

#### 家屬

*子 諸葛靚

**堂兄弟**：

*諸葛瑾，東吳。
*諸葛亮，蜀漢丞相、武鄉侯。
*諸葛均，蜀漢長水校尉。

## 評

*《三國志》評曰：「王凌風節格尚，毋丘儉才識拔幹，諸葛誕嚴毅威重，鐘會精練策數，咸以顯名，致茲榮任，而皆心大志迂，不慮禍難，變如發機，宗族塗地，豈不謬惑邪！」

## 據

*《三國志·魏書·王毋丘諸葛鄧鐘傳》
鍾會

**魏陳侯鍾會**字**士季**，魏穎川長社人，太傅繇少子也。

母張昌蒲性矜嚴，明於教訓。會雖童稚，勤見規誨。年四歲授《孝經》，七歲誦《論語》，八歲誦《詩》，十歲誦《尚書》，十一誦《易》，十二誦《春秋左氏傳》、《國語》，十三誦《周禮》、《禮記》，十四誦成侯《易記》，十五使會入太學，問四方奇文異訓。

正始中，以為秘書郎，遷尚書、中書侍郎。

高貴鄉公即尊位，賜爵關內侯。

毌丘儉作亂，大將軍司馬師東征，會從，典知密事，衛將軍司馬昭為大軍後繼。師薨于許昌，昭總統六軍，會謀謨帷幄。時中詔敕尚書傅嘏，以東南新定，權留衛將軍屯許昌為內外之援，令嘏率諸軍還。會與嘏謀，使嘏表上，輒與衛將軍俱發，還到雒水南屯住。於是朝廷拜昭為大將軍、輔政，會遷黃門侍郎。

甘露二年，征諸葛誕為司空，會策誕必不從命，馳白司馬昭。昭以事已施行，不復追改。及誕反，車駕任項，昭至壽春，會復從行。初，吳大將全琮，乃孫權之婚親重臣也。琮子懌、從子端、翩、緝等，皆將兵來救誕。會建策，使懌等恐懼，遂將所領開東門出降，城中由是乖離。壽春之破，會謀居多，時人謂之子房。軍還。遷為太僕，固辭不就。以中郎在大將軍府管記室事，為腹心之任。以討諸葛誕功，進爵**陳侯**。屢讓不受。詔曰：「會典綜軍事，參同計策．料敵制勝，有謀謨之勳，而推寵固讓。辭指款實。前後累重，志不可奪。夫成功不處，古人所重，其聽會所執，以成其美。」遷司隸校尉。

司馬昭以蜀漢大將姜維屢擾邊陲，欲大舉圖蜀。惟會亦以蜀可取，豫共籌度地形，考論事勢。景元三年冬，以會為鎮西將軍、假節都督關中諸軍事。

四年秋，乃下詔使鄧艾、諸葛緒各統諸軍三萬餘人。會統十餘萬眾，分從斜谷、駱谷入。先命牙門將許儀在前治道。會在後行。而橋穿，馬足陷，於是斬儀。儀者，褚子也，有功王室，猶不原貸。諸軍聞之，莫不震竦。蜀令諸圍皆不得戰，退守漢、樂二城。

蜀監軍王含守樂城，護軍蔣斌守漢城，兵各五千。會使護軍荀愷、前將軍李輔各統萬人，愷圍漢城，輔圍樂城。會徑過，西出陽安口，遣人祭諸葛亮之墓。使護軍胡烈等行前，攻破關城，得庫藏積穀。

姜維至陰平，合集士眾，與蜀將張翼、廖化等合守劍閣拒會。會遣將軍田章等從劍閣西，徑出江油。未至百里，章先破蜀伏兵三校，艾使章先登。會與緒軍向劍閣，會欲專軍勢，密白緒畏懦不進，檻車征還。軍悉屬會，進攻劍閣，不克，引退，蜀軍保險拒守。艾遂至綿竹，大戰，斬亮子諸葛瞻。維等率其眾東入于巴，會乃進軍至涪，遣胡烈、田續、龐會等追維。

艾進軍向成都，劉禪降，遣使敕維等令降於會。維至廣漢，令兵悉放器仗，送節傳于胡烈，便從東道詣會降。會於是禁檢士眾不得抄略，虛己誘納，以接蜀之群司，與維情好歡甚。十二月詔曰：「會所向摧弊，前無強敵，緘制眾城，網羅進逸。蜀之豪帥，面縛歸命，謀無遺策，舉無廢功。凡所降誅，動以萬計，全勝獨克，有征無戰。拓平西夏，方隅清晏。其以會為司徒，進封縣侯，增邑萬戶。封子二人亭侯，邑各千戶。」

會內有異志。因鄧艾承制專事，密白艾有反狀，於是詔書檻車征艾。司馬昭敕會進軍成都，監軍衛瓘在會前行，收艾入檻車。會所憚惟艾，艾既擒而會尋至，獨統大眾，威震西土。自謂功名蓋世，不可復為人下，加猛將銳率皆在己手，遂謀反。欲使姜維等舊兵將出斜谷，會自將大眾隨其後。既至長安，令騎士從陸道，步兵從水道順流浮渭入河，以為五日可到孟津，與騎會洛陽，一旦天下可定也。

會得昭書雲：「恐鄧艾或不就征，今遣中護軍賈充將步騎萬人徑入斜谷，屯樂城，吾自將十萬屯長安，相見在近。」會得書驚，呼所親語之曰：「但取鄧艾，相國知我能獨辦之。今來大重，必覺我異矣，便當速發。事成，可得天下。不成，退保蜀漢，不失作劉備也。我自淮南以來，畫無遺策，四海所共知也。我欲持此安歸乎！」

五年正月十六，會請護軍、郡守、牙門騎督以上及蜀之故宮，為太后發喪于蜀朝堂。矯太后遺詔，使會起兵廢司馬昭，皆班示坐上人，使下議訖，書版署置，更使所親信代領諸軍。所請群官，悉閉著益州諸曹屋中，城門宮門皆閉，嚴兵圍守。會帳下督丘建本屆胡烈，烈薦之昭，會請以自隨，任愛之。烈獨坐，烈疏與其子曰：「丘建密說消息，會已作大坑，白棓數千，欲悉呼外兵入，以次棓殺坑中。」諸牙門親兵亦鹹說此語，一夜傳相告，皆遍。

十八日日中，烈軍兵與烈兒擂鼓出門。時方給與姜維鎧杖，外有匈匈聲，似失火，有頃，兵走向城。會驚，謂維曰：「兵來似欲作惡，當雲何？」維曰：「但當擊之耳。」會遣兵悉殺所閉諸牙門、郡守，內人共舉機以柱門，兵斫門，不能破。斯須，門外倚梯登城，或燒城屋，蟻附亂進，矢下如雨，牙門、郡守各緣屋出，與其卒兵相得。姜維率會左右戰，手殺五六人，眾既格斬維，爭赴殺會。會時年四十。

#### 特徵

會少敏惠夙成。有才數技藝而博學，精練名理，以夜續晝，甚得名譽。會雖在外司，時政損益，當世與奪，無不綜典。而內有異志。

## 評

*《三國志》評曰：「鍾會精練策數，鹹以顯名，致茲榮任，而皆心大志迂，不慮禍難，變如發機，宗族塗地，豈不謬惑邪！」
*蔣濟甚異之曰：「真非常人也。」
田豫

**田豫**，字**國讓**，漢漁陽雍奴人也。公孫瓚令其守東州令。瓚將王門叛，為袁紹將萬余人來攻，眾懼欲降。豫登城陳其義理，門慚而退。瓚雖知豫有權謀，而不能任也。

瓚敗而鮮于輔為國人所推，行太守事，素善豫，以為長史。時雄傑並起，輔莫知所從。豫謂輔曰：「終能定於下者，必曹氏也。宜速歸命，無後禍期。」輔從其計，用受封寵。曹操召豫為丞相軍謀掾，除穎陰、朗陵令，遷七陽太守，所在有治。
 
鄢陵侯彰征代郡，以豫為相。大破虜騎於易北，代之平也，皆豫策也。遷南陽太守。

文帝初，北狄強盛，侵擾邊塞。乃使豫持節護烏丸校尉。自高柳以東，鮮卑數十部，乃共誓不以馬與中國市。豫乃構離之，使自為仇敵，互相攻伐。素利違盟，出馬千匹與官，為柯比能所攻，求救於豫，豫恐遂相兼併，為害滋深，宣救善討惡，示信眾狄。單將銳卒，深入虜庭，胡人眾多，斷截歸路，豫乃取他道入馬城。虜圍之十重，豫使司馬建旌旗，鳴鼓吹，將步騎從南門出，自將精銳自北門出，鼓噪而起，兩頭具發，賊眾散亂，皆棄弓馬步走，迫討二十餘裏，僵屍蔽地。

又烏丸王骨進桀黠不恭，豫因出塞案行，單將麾下百餘騎入進部。進逆拜，遂使左右斬之，顯其罪惡以令眾，以進弟代之。自是胡人破膽，威震沙漠。山賊高艾，眾數幹人，為幽、冀害，豫誘使鮮素利部斬之，傳首京都。封豫**長樂亭侯**。為校尉九年，其禦夷狄，恒摧抑兼併，乖散強猾。凡通亡奸宄，為胡作計不利官者，豫皆構刺攪離，使凶邪之謀不遂，聚居之類不安。事業未究，而幽州刺史王雄支黨欲令雄領烏丸校尉，毀豫亂邊，為國生事。遂轉豫為汝南太守，加珍夷將軍。

太和末，公孫淵以遼東叛，帝欲征之而難其人。中領軍楊暨舉豫，乃使豫以本官督青州諸軍，假節，往討之。豫伏海島以待，盡虜其眾。後吳大帝以十萬眾攻新城，征東將軍滿寵欲率諸軍救之。豫曰：「賊悉眾大舉，非徒投射小利，欲質新城以致大軍耳。宜聽使攻城，挫其銳氣，不當與爭鋒也。城不可拔，眾必罷怠；罷怠然後擊之，可大克也。若賊見計，必不攻城，勢將自走。若便進兵，適人其計。又大軍相向，當使難知，不當使自畫也。」豫輒上狀，天子從之。會賊遁走。後吳復來寇，豫往拒之，賊即退。諸軍夜驚雲：「賊復來！」豫臥不起，令眾「敢動者斬」。有頃，竟無賊。

景初末，增邑三百，並前五百戶。

正始初，遷使持節護匈中郎將軍，加振威將軍，領並州刺史。外胡聞其威名，相率來獻。州界寧肅，百姓懷之。征為衛尉。屢乞遜佼，太傅司馬懿以為豫克壯，書喻未聽。豫書答曰：「年過七十而以居位，譬猶鐘鳴漏盡而夜行不休，是罪人也。」遂固稱疾篤。拜太中大夫，食卿祿。年八十二薨，子**彭祖**嗣。

豫清儉約素，賞賜皆散之將士。每胡、狄私遺，悉簿藏官，不入家。家常貧匱。雖殊類，咸高豫節。

## 評

* 劉備奇曰：「恨不與君共成大事也。」
* 陳壽曰：「田豫居身清白，規略明練。」

## 據

* 《三國志·魏書·滿田牽郭傳》
郭淮

**魏陽曲貞侯郭淮**字**伯濟**，後漢太原陽曲人也。

建安中舉孝廉，除平原府丞。

曹操為五官將，召淮署為門下賦曹，轉為丞相兵曹議令史，從征漢中。操還，留征西將軍夏侯淵拒劉備，以淮為淵司馬。淵與備戰，淮時有疾不出。淵遇害，軍中擾擾，淮收散卒，推蕩寇將軍張郃為軍主，諸營乃定。其明日，備欲渡漢水來攻。諸將議眾寡不敵，備便乘勝，欲依水為陳以拒之。淮曰：「此示弱而不足挫敵，非算也。不如遠水為陳，引而致之，半濟而後擊，備可破也。」既陳，備疑不渡，淮遂堅守，示無還心。以狀聞，操善之，假郃節，復以淮為司馬。

曹丕即王位，賜爵關內侯，轉為鎮西長史。又行征羌護軍，與左將軍張郃、冠軍將軍楊秋討山賊鄭甘、盧水叛胡，皆破平之。關中始定，民得安業。

黃初元年，奉使賀文帝踐阼。而道路得疾，故計遠近為稽留。及群臣歡會，帝正色責之，曰：「昔禹全諸侯于塗山，防風後至，便行大戮。今溥天同慶而卿最留遲，何也？」淮對曰：「臣聞五帝先教，導民以德，夏後政衰，始用刑辟。今臣遭唐虞之世，是以自知免於防風之誅也。」帝悅之，擢領雍州刺史，封**射陽亭侯**。安定羌人辟蹏反，討破降之。

太和二年，蜀丞相諸葛亮出祁山，遣將軍馬謖至街亭，高翔屯列柳城。張郃擊謖，淮攻列柳，皆破之。又破隴西羌人唐蹏於枹罕，加建威將軍。

五年，蜀出鹵城。是時，隴右無穀，議欲關中大運，淮以威恩撫循羌、胡，家使出穀；平其輸調，軍食用足，轉揚武將軍。

青龍二年，諸葛亮出斜谷，並田于蘭坑。是時司馬懿屯渭南；淮策亮必爭北原，宜先據之，議者多謂不然。淮曰：「若亮跨渭登原，連兵北山，隔絕隴道，搖盪民、夷，此非國之利也。」懿善之，淮遂屯北原。後數日，亮盛兵西行，諸將皆謂欲攻西圍，淮獨以為此見形於西，欲使官兵重應之，必攻陽遂耳。其夜果攻陽遂，有備不得上。

正始元年，蜀將姜維出隴西。淮遂進軍，追至強中，維退，遂討羌迷當等，按撫柔氐三千餘落，遷左將軍。

五年，夏侯玄伐蜀，淮督諸軍為前鋒。淮度勢不利，輒拔軍出，故不大敗。還假淮節。

八年，隴西、南安、金城、西平諸羌俄何燒戈等相結叛亂，攻圍城邑，南招蜀兵。討蜀護軍夏侯霸督諸軍屯為翅。淮軍始到狄道，議者僉謂宜先討定枹罕，內平惡羌，外折賊謀。淮策維必來攻霸，遂入渢中，轉南迎霸。維果攻為翅，會淮軍適至，維遁退。進討叛羌，斬俄何燒戈，降服者萬餘落；

姜維繼出石營，從強川，乃西迎治無戴，留陰平太守廖化於成重山築城。淮欲分兵取之。諸將以維眾西接強胡，化以據險，分軍兩持，兵勢轉弱，進不制維，退不拔化，非計也。淮曰：「今往取化，出賊不意，維必狼顧。比維自致，足以定化，且使維疲於奔命。兵不遠西，而胡交自離，此一舉而兩全之策也。」乃別遣夏侯霸等追維於遝中，淮自串諸軍就攻化等。維果馳還救化，皆如淮計。進封**都鄉侯**。

嘉平元年，遷征西將軍，都督雍、涼諸軍事。是歲，與雍州刺史陳泰協策。降蜀牙門將句安等於翅上。

二年詔曰：「昔漢川之役，幾至傾覆，淮臨危濟難，功書王府。在關右三十餘年，外征寇虜，內綏民夷。比歲以來，摧破廖化，禽虜句安，功績顯著，朕甚嘉之。今以淮為車騎將軍、儀同三司，持節、都督如故。」進封**陽曲侯**，邑凡二千七百八十戶，分三百戶，封一子亭侯。

正元二年薨，追贈大將軍，謚曰**貞侯**。子統嗣。
## 特徵
每羌、胡來降，淮輒先使人推問其親理，男女多少，年歲長幼。及見，一二知其款曲，訊問閡至，咸稱神明。
## 家屬
*子 郭統，荊州刺史。
*孫 郭正，汾陽子。
## 評
*《三國志》評曰：郭淮方策精詳，垂問秦、雍。
## 據
*《三國志·魏書·滿田牽郭傳》
牽招

**牽招**字**子經**，漢安平觀津人也。冀州牧袁紹辟為督軍從事，兼領烏丸突騎。紹舍人犯令，招先斬乃白，紹奇其意而不見罪也。紹卒，又事紹子尚。

建安九年，曹操圍鄴。尚遣招至上黨，督致軍糧。未還，尚破走，到中山。時尚外兄高幹為並州刺史，招以並州左有恒山之險，右有大河之固，勸幹迎尚，並力觀變。幹既不能，而陰欲害招。招聞之，投操。操領冀州，辟為從事。操將討袁譚，而柳城烏丸欲出騎助譚。操以招嘗領烏丸，遣詣柳城。到，以五千騎當遣詣潭。
 
操滅譚于南皮，署招軍謀掾，從討烏丸。至柳城，拜護烏丸校尉。還鄴，遼東送袁尚首，縣在馬市，招睹之悲感，設祭頭下。操義之，舉為茂才。

從平漢中還，留招為中護軍。事罷，還鄴，拜平虜校尉，將兵督青、徐州諸軍事，擊東來賊，斬其渠率，東土寧靜。

文帝踐阼，拜招使持節護鮮卑校尉，屯昌平。是時，邊民流散山澤，又亡叛在鮮卑中者，處有幹數。招廣布恩信，招誘降附。

大軍欲征東吳，召招還。值軍罷，拜右中郎將，出為雁門太守。招既教民戰陳，又表復烏丸五百餘家租調，使備鞍馬，遠遣偵候。虜每犯塞，勒兵逆擊，來輒摧破，於是吏民膽氣日銳，荒野無虞。又構間離散，使虜更相猜疑。鮮卑大人步度根、泄歸泥等與軻比能為隙，將部落三萬餘家詣郡附塞。救令還擊比能，及叛烏丸歸義侯王同、王寄等，大結怨仇。是以招自出，率將歸泥等討比能於雲中故郡，大破之。招通河西鮮卑附頭等十余萬家，繕治陘北故上館城，置屯戍以鎮內外，夷虜大小，莫不歸心，諸叛亡雖親戚不敢藏匿，鹹悉收送。於是野居晏閉，寇賊靜息。招乃簡選有才識者，詣太學受業，還相授教，數年中庫序大興。郡所治廣武，井水鹹苦，民皆擔輦遠汲流水，往返七裏。招准望地勢，因山陵之直，鑿原開渠，注水城內，民賴其益。

明帝即位，賜爵**關內侯**。

太和二年，護烏丸校尉田豫出塞，為軻比能所圍于故馬邑城，移招求救。招即整勒兵馬，欲赴救豫。馳布羽檄，稱陳形勢，雲「當西北掩取虜家，然後東行，會誅虜身」。檄到，豫軍踴躍。軍到故平城，便皆潰走。比能復大合騎來，到故平州塞北。招潛行撲討，大斬首級。招以蜀虜諸葛亮數出，而比能狡猾，能相交通，表為防備，議者以為縣遠，未之信也。會亮時在祁山，果遣使連結比能。比能至故北地石城，與相首尾。帝乃詔招，使從便宜討之。時比能已還漠南，招與刺史華軌議曰：「胡虜遷徙無常。若勞師遠追，則遲速不相及。若欲潛襲，則山溪艱險，資糧轉運，難以密辦。可使守新興、雁門二牙門，出屯陘北，外以鎮撫，內令兵田，儲畜資糧，秋冬馬肥，州郡兵合，乘釁征討，計必全克。」未及施行，病卒。子**嘉**，早猝。二子**弘**亦猛毅有招風，為隴西太守。

招在郡十二年，威風遠振。其治邊之稱，次於田豫，百姓追思之。

## 軼事
初，招與劉備少長河朔，英雄同契，爲刎頸之交。有橫波截流、拊翼橫飛之志。俄而委質於曹操，備遂鼎足於蜀漢。所交非常，爲時所忌，每自酌損乎季孟之間。

## 評
陳壽曰︰「牽招秉義壯烈，威績顯著。然終於郡守，末盡其用也。」
程昱

**魏安鄉肅侯程昱**宇**仲德**，後漢東郡東阿人也。

黃巾起，縣丞王度反應之，燒倉庫，吏民負老幼東奔渠丘山。昱使人偵視度，度得空城不能守，出城西五六裏屯。昱謂縣中大姓薛房等曰：「今度等得城郭不能居，其勢可知。此不過欲虜掠財物，非有堅甲利兵攻守之志也。今何不相率還城而守之？且城高厚，多谷米，今若還求令，共堅守，度必不能久，攻可破也。」房等以為然。吏民不肯從，曰：「賊在西，但有東耳。」昱謂房等：「愚民不可計事。」乃密遣數騎舉幡於東山上，令房等望見，大呼言「賊已至」，便下山入城，吏民奔走隨之，求得縣令，遂共城守。度等來攻城，不能下，昱率吏民開門急擊之，度等破走。東阿由此得全。

初平中，兗州刺史劉岱辟昱，昱不應。是時，岱與袁紹、公孫瓚和親，紹令妻子居岱所，瓚亦遣從事范方將騎助岱。公孫瓚令岱遣紹妻子，使與紹絕。岱議連日不決，乃召見昱，問計。昱曰：「若棄紹近援而求瓚遠助，此假人於越以救溺子之說也。夫公孫瓚，非袁紹之敵也。今雖壞紹軍，然終為紹所禽。夫趣一朝之權而不慮遠計，將軍終敗。」岱從之。范方將其騎歸，未至，瓚大為紹所破。岱表昱為騎都尉，昱辭以疾。

劉岱為黃巾所殺。曹操臨兗州，辟昱。昱將行，其鄉人謂曰：「何前後之相背也！」昱笑而不應。操與語，說之，以昱守壽張令。

操征徐州，使昱與荀彧留守鄄城。張邈等叛迎呂布，郡縣回應，唯鄄城、範、東阿不動。布軍降者，言陳宮欲自將兵取東阿，吏民皆恐。彧謂昱曰：「今兗州反，唯有此三城。宮等以重兵臨之，非有以深結其心，三城必動。君，民之望也，歸而說之，殆可！」昱乃歸。昱遣別騎絕倉亭津，陳宮至，不得渡。昱至東阿，東阿令棗祗已率厲吏民，拒城堅守。又兗州從事薛悌與昱協謀，卒完三城，以待曹操。操還，執昱手曰：「微子之力，吾無所歸矣。」乃表昱為東平相，屯範。

操與呂布戰於濮陽，數不利。於是袁紹使人說操連和，欲使操遷家居鄴。操新失兗州，軍食盡，將許之。時昱使適還，引見，因言曰：「竊聞將軍欲遣家，與袁紹連和，誠有之乎？」操曰：「然。」昱曰：「意者將軍殆臨事而懼，不然何慮之不深也！夫袁紹據燕、趙之地，有並天下之心，而智不能濟也。將軍自度能為之下乎？將軍以龍虎之威，可為韓、彭之事邪？今兗州雖殘，尚有三城。能戰之士，不下萬人。以將軍之神武，與文若、昱等，收而用之，霸王之業可成也。願將軍更慮之！」操乃止。

天子都許昌，以昱為尚書。兗州未安，復以昱為東中郎將，領濟陰太守，都督兗州事。

劉備失徐州，歸操。昱說其殺備，其不聽。後操又遣備至徐州擊袁術，昱與郭嘉說其曰：「公前日不圖備，昱等誠不及也。今借之以兵，必有異心。」操悔，追之不及。術病死，備至徐州，遂殺車冑，舉兵背操。頃之，昱遷振威將軍。

袁紹在黎陽，將南渡。時昱有七百兵守鄄城。操聞之，使人告昱，欲益二千兵。昱不肯，曰：「袁紹擁十萬眾，自以所向無前。今見昱兵少，必輕易，不來攻。若益昱兵，過則不可不攻，攻之必克，徒兩損其勢。願公無疑！」操從之。紹聞昱兵少，果不往。操謂賈詡曰：「程昱之膽，過於賁、育」。昱收山澤亡命之徒，得數千人，乃引軍與操會黎陽，討袁譚、袁尚。譚、尚破走，拜昱奮武將軍，封**安國亭侯**。

操征荊州，劉備奔東吳。論者以為孫權必殺備，昱料之曰：「孫權新在位，未為海內所憚。曹公無敵于天下，初舉荊州，威震江表，權雖有謀，不能獨當也。劉備有英名，關羽、張飛皆萬人敵也，權必資之以禦我。難解勢分，備資以成，又不可得而殺也。」權果多與備兵，以禦曹操。是後中夏漸平，操撫昱背曰：「兗州之敗，不用君言，吾何以至此？」宗人奉牛酒大會，昱曰：「知足不辱，吾可以退矣。」乃自表歸兵，闔門不出。

魏國既建，為衛尉。

文帝踐阼，進封**安鄉侯**，增邑三百戶，並前八百戶。方欲以為公，昱薨。帝為流涕，追贈車騎將軍，諡曰**肅侯**。子武嗣。

#### 特徵

昱長八尺三寸，美須髯。性剛戾，與人多迕。

#### 家屬

*子 程武

## 評

*《三國志》評曰：「程昱、郭嘉、董昭、劉曄、蔣濟才策謀略，世之奇士，雖清治德業，殊於荀攸，而籌畫所料，是其倫也。」
*曹操執昱手曰：「微子之力，吾無所歸矣。」
*操曰：「程昱之膽，過於賁、育。」
古雅典

**雅典**者，昔希臘城邦，今為首都，地處阿提卡（Attica）。其先民自言，先祖本舍此，非徙自他方。侵略南疆之山民過此，亦未嘗擾之。因其不足以歆動之也。

## 史

### 肇建
阿提卡滿佈岩石，而岩直達於海。名世以大理石與蜂蜜，惟甚不毛。岩海之間，有小平原三，地小水乏，僅足以活翏翏之人。

雅典即立於最大之平原上，依山而建，其衛城則立於峰。

其先民本無國，僅零落而聚，每鄉各有其王，及至雅典王一統江山，方始立國。然民非盡居城內，仍各保其鄉，各耕其田，惟共奉一神，曰雅典娜，且從王命。

### 革命
後民叛，王統終。以九執政官代之，年改選一。此時之史非吾人所能知，因其時所錄，至今無存矣。據云數世紀間，雅典人彼此積不相能，貴欺民以田；債主奴人償逋。為尊崇秩序，眾舉聖人梭倫立法，以約萬民。

梭倫興革有三，其一，貶幣值，民由是得以償債；其二，使耕者有其田；其三，按民之財，分四等，各依其況，納稅服役，而貧者得免。

及梭倫斃，庇士特拉妥（Pisistralus）代之而起，以智名世。惟至前五一零年，內亂又作。

某黨黨魁克來斯提尼（Cleisthenes）即乘此良機，革之以徹。授雜居於港口拜里厄斯（Firaeus）之水手商賈公民權。其多亞洲人，甚異於土人矣，故自兹以降，雅典人成一新民族，其勢冠全希臘。

### 雅典人
及至前五世紀，阿提卡之民有三︰奴隸、外人與公民。

#### 奴隸
奴隸甚眾，民皆畜之，富者猶甚，有達五百者。多居宅內，司磨穀、紡紗、織布、烹飪、服事諸役。餘則服役於工場，或充鐵匠、或任染工、或採石、或掘銀。主人養之，但貨其所製之物，而盡攫所得。奴隸除荷主人豢養外，毫無所得。家奴、礦工、及工匠大多如是，雖亦雜於群內，然不能與群事，甚或莫能處分其自身，因其乃主人之物而矣。

#### 外人
外人（μέτοικος）一詞，原用以指立籍雅典之外人，欲為雅典之公民。非如吾人今日情形，生長雅典便可，須為其公民之子女。是故外人有舍數代而仍非公民者。其不得參與政事，不得隅公民，亦不得置地。惟尚自由，苟能選一恩人為其法律顧問，以作海運及貸賣。外人萬家，多務此業。

#### 公民
公民者，雅典之主人也，欲為之，須父母皆公民。年十八，須提兵器，並誓曰︰「吾誓不玷污此神聖之兵器，亦不離吾之防地，願從上與法，奉吾國之神明。」由是其亦從軍矣，至六十而退。既服兵役，即得為國民會議議員並權理國事。

嘗允非公民子女成公民，惟不過殊寵而已，罕見矣。國民會議責入籍事，以票決之，公民六千秘密投票以資決定。故雅典人猶一排外之族，難人與合。

## 政治
### 國民會議
其民自言其土為民治，然所謂民，非如今之全居民，而乃全公民，所謂民治，實即以主人自居，而治全國萬五千至二萬公民之貴族政治矣。其權無限，乃實治者。月三會於迫尼斯（Pnyx），論國事且行議決。會時，坐公民於石座上，長官前立於演說臺，宣佈開會。先祈禱，次由傳令官朗佈議題，並問「誰願發言」。凡屬公民皆得言其志，登臺之序，論資排輩。迨皆已言，即行議決，然後散會。

### 法院
其民既有主權，即於法院宣佈判決。年三十以上者，皆得與司法會議。坐議員於大廳上，每組五百人，共千人至千五百人。其與近世相異，並無檢察官，公民自負起訴之責。原、被告出庭，各自陳述，而陳述不得逾水鐘所表之時刻。然後裁判官投黑或白石以資表決，敞原告所得石數不足，則難免誣告，反坐之罪矣。

### 長官
為集眾意，其立一行政會議，舉數長官，以行決議。且以天意，舉公民五百，年易。至於長官，大將一十，以將軍隊；司庫三十，以掌國庫；警官六十，以司市場。

### 薪酬
其民皆須孜孜謀生以求一飽，故與會者，皆給以俸祿，日得錢三奧坡爾（Obol），貧者由是亦得從政矣。

### 民魁
夫國之大事，悉由民決，故善言者，其勢必大。民習委之以使，甚或大將軍，此輩即所謂民魁（demagogues）。貴族甚蔑之，亞里斯多芬（Aristophanes）言民猶才盡之叟︰「爾等亦過於輕信，任其媕阿諂媚，陰謀竊政，且心悅誠服其言之下。」而歌舞隊語某大言者曰︰「君為人邪惡，雄辯滔滔，乞君見信，誠言可為民魁矣。」

## 生活
其民亦猶吾人之官吏或兵士，無不責公務。軍國之事，即其全部矣。雖因神明所示而偶，然不得居家。

### 兒童
其兒生時，為父者，可不認之。敞拒之，則棄之門外，苟非為路人收以為奴，則無不凍餓而死，而又以女孩猶甚。某喜劇家言曰︰「生男則至窮亦必養之，生女則至富亦多棄之焉。」

敞認其子，即入門。始置於臥室內，與母同居。女孩猶甚，三步不出閨門，嫁時方始出閣。男孩年七歲，即外傅。其時擇師而教之，使之為善。其師多為奴，惟父許其鞭撻其子，此蓋其時之習。

待年長，入私塾，習六藝，以達美而善也。

少女則大異其趣，與母同居，不讀詩書，蓋以女子無才便是德也。色諾芬述某雅典人語蘇格拉底曰︰「吾妻來歸時，不及二十，而在二十以前，伊固無日不受人所監也。父母本無意於其女之必存，而其女亦未嘗問學。脱伊而知何以織造御奴，不已足乎？」當其夫倩伊相助之時，伊悚然答曰︰「妾焉能助君？妾何所長？妾母嘗詔女子之職在遇事審慎。」其慎從之習，由是可見。

### 結婚
女子年十五出閣，但從父母之命，或比鄰之男子，或父之友人，但皆公民矣。婚前不識其人，父母亦不商諸其女。

### 婦人
其民之舍，有室專供女子起居，曰婦人室。惟丈夫親屬得入此室，主婦終日與其奴共處，導之、督之，分配亞麻，令其紡織。而其亦製衣履。足不出戶，僅祭祀時方可，並不得交男友。

妻子既孤陋寡聞，自非閨中良友。男子之娶也，初非欲斯守終身，但為持家育兒，亦因其俗不許男子獨身也。柏拉圖嘗言其民非為婚而婚，實因律法所迫也。而風趣詩人孟蘭得（Menander）更言曰︰「質言之，婚姻乃罪惡，但仍必行之。」是故其婦女亦猶他邦，人微言輕。

## 據
*M. Charles Seignobos原著，陳建民譯，古代文化史，商務印書館，民國二十八年版。
荀彧

**漢萬歲敬侯荀彧**，字**文若**，後漢潁川潁陰人也。
## 生平
### 早年
彧年少時，南陽何顒異之，曰：「王佐才也。」永漢元年，舉孝廉，拜守宮令。董卓之亂，棄官歸。袁紹待彧以上賓之禮。彧弟諶及同郡辛評、郭圖，皆為紹所任。彧度紹終不能成大事。

時曹操為奮武將軍，在東郡。初平二年，彧去紹從操。操大悅曰：「吾之子房也。」以為司馬，時年二十九。是時，董卓威陵天下，操以問彧，彧曰：「卓暴虐已甚，必以亂終，無能為也。」明年，操領兗州牧，後為鎮東將軍，彧常以司馬從。興平元年，曹操征陶謙，任彧留事。
### 大戰呂布
會張邈、陳宮以兗州反，潛迎呂布。彧知邈為亂，即勒兵設備，馳召東郡太守夏侯惇，而兗州諸城皆應布矣。時操悉軍攻謙，留守兵少，而督將大吏多與邈、宮通謀。惇至，其夜誅謀叛者數十人，眾乃定。彧又與程昱計，使說范、東阿，卒全三城，以待操。操自徐州還擊布濮陽，布東走。

陶謙死，操欲遂取徐州劉備，還乃定布。彧曰：「昔高祖保關中，光武據河內，皆深根固本以制天下，進足以勝敵，退足以堅守，故雖有困敗而終濟大業。將軍本以兗州首事，平山東之難，百姓無不歸心悅服。且河、濟，天下之要地也，今雖殘壞，猶易以自保，是亦將軍之關中、河內也，不可以不先定。今以破李封、薛蘭，若分兵東擊陳宮，宮必不敢西顧，以其閑勒兵收熟麥，約食畜穀，一舉而布可破也。破布，然後南結揚州，共討袁術，以臨淮、泗。若舍布而東，多留兵則不足用，少留兵則民皆保城，不得樵采。布乘虛寇暴，民心益危，唯鄄城、范、衛可全，其餘非己之有，是無兗州也。若徐州不定，將軍當安所歸乎？且陶謙雖死，徐州未易亡也。彼懲往年之敗，將懼而結親，相為表裏。今東方皆以收麥，必堅壁清野以待將軍。將軍攻之不拔，略之無獲，不出十日，則十萬之眾未戰而自困耳。前討徐州，威罰實行，其子弟念父兄之恥，必人自為守，無降心，就能破之，尚不可有也。夫事固有棄此取彼者，以大易小可也，以安易危可也，權一時之勢，不患本之不固可也。今三者莫利，願將軍熟慮之。」操乃止。大收麥，復與布戰，分兵平諸縣。布敗走，兗州遂平。
### 遷都許昌
建安元年，曹操破黃巾。漢獻帝自河東還洛陽。太祖議奉迎都許，或以山東未平，韓暹、楊奉新將天子到洛陽，北連張楊，未可卒制。彧勸太祖曰：「昔日高祖東伐為義帝縞素而天下歸心。自天子播越，將軍首唱義兵，徒以山東擾亂，未能遠赴關右，然猶分遣將帥，蒙險通使，雖禦難於外，乃心無不在王室，是將軍醫天下之素志也。今車駕旋軫，義士有存本之思，百姓感舊而增哀。誠因此時，奉主上以從民望，大順也；秉至公以服雄傑，大略也；扶弘義以致英俊，大德也。天下雖有逆節，必不能為累，明矣。韓暹、楊奉其敢為害！若不時定，四方生心，後雖慮之，無及。」太祖遂至洛陽，奉迎天子都許。天子拜太祖大將軍，進彧為漢侍中，守尚書令。常居中持重，太祖雖征伐在外，軍國事皆與彧籌焉。太祖問彧：「誰能代卿為我謀者？」彧言：「荀攸、鐘繇。」先是，彧言策謀士，進戲志才。志才卒，又進郭嘉。操以彧為知人，諸所進達皆稱職。

自曹操之迎天子也，袁紹內懷不服。紹既並河朔，天下畏其強。操方東憂呂布，南拒張繡，而繡敗曹軍于宛。紹益驕，與操書，其辭悖慢。操大怒，出入動靜變于常，眾皆謂以失利于張繡故也。鐘繇以問彧，彧曰：「公之聰明，必不追咎往事，殆有他慮。」則見操問之，操乃以紹書示彧，曰：「今將討不義，而力不敵，何如？」彧曰：「古之成敗者，誠有其才，雖弱必強，苟非其人，雖強易弱，劉、項之存亡，足以觀矣。今與公爭天下者，唯袁紹爾。紹貌外寬而內忌，任人而疑其心，公明達不拘，唯才所宜，此度勝也。紹遲重少決，失在後機，公能斷大事，應變無方，此謀勝也。紹御軍寬緩，法令不立，士卒雖眾，其實難用，公法令既明，賞罰必行，士卒雖寡，皆爭致死，此武勝也。紹憑世資，從容飾智，以收名譽，故士之寡能好問者多歸之，公以至仁待人，推誠心不為虛美，行己謹儉，而與有功者無所吝惜，故天下忠正效實之士咸願為用，此德勝也。夫以四勝輔天子，扶義征伐，誰敢不從？紹之強其何能為！」操悅。彧曰：「不先取呂布，河北亦未易圖也。」操曰：「然。吾所惑者，又恐紹侵擾關中，亂羌、胡，南誘蜀漢，是我獨以兗、豫抗天下六分之五也。為將奈何？」彧曰：「關中將帥以十數，莫能相一，唯韓遂、馬超最強。彼見山東方爭，必各擁眾自保。今若撫以恩德，遣使連和，相持雖不能久安，比公安定山東，足以不動。鐘繇可屬以西事。則公無憂矣。」
### 官渡之戰
三年，曹操既破張繡，東擒呂布，定徐州，遂與袁紹相拒。孔融謂彧曰：「紹地廣兵強；田豐、許攸，智計之士也，為之謀；審配、逢紀，盡忠之臣也，任其事；顏良、文醜，勇冠三軍，統其兵：殆難克乎！」彧曰：「紹兵雖多而法不整。田豐剛而犯上，許攸貪而不治。審配專而無謀，逢紀果而自用，此二人留知後事，若攸家犯其法，必不能縱也，不縱，攸必為變。顏良、文醜，一夫之勇耳，可一戰而禽也。」

五年，與紹連戰。曹軍保官渡，紹圍之。操軍糧方盡，書與彧，儀欲還許以引紹。彧曰：「今軍食雖少，未若楚、漢在滎陽、成皋間也。是時劉、項莫肯先退，先退者勢屈也。公以十分居一之眾，畫地而守之，扼其喉而不得進，已半年矣。情見勢竭，必將有變，此用奇之時，不可失也。」操乃住。遂以奇兵襲紹別屯，斬其將淳于瓊等，紹退走。審配以許攸家不法，收其妻子，攸怒叛紹；顏良、文醜臨陣授首；田豐以諫見誅：皆如彧所策。
### 平定北方
六年，曹操就穀東平之安民，糧少，不足與河北相支，欲因紹新破，以其間擊討劉表。彧曰：「今紹敗，其眾離心，宜乘其困，遂定之；若紹收其餘燼，承虛以出人後，則公事去矣。」操復次於河上。紹病死。操渡河，擊紹子譚、尚，而高幹、郭援侵略河東，關右震動，鐘繇率馬騰等擊破之。八年，操錄彧前後功，表封彧為萬歲亭侯。九年，操拔鄴，領冀州牧。彧說操：「宜復古置九州，則冀州所制者廣大，天下服矣。」太祖將從之，彧言曰：「若是，則冀州當得河東、馮翊、扶風、西河、幽、并之地，所奪者眾。前日公破袁尚，擒審配，海內震駭。必人人自恐不得保其土地，守其兵眾也；今使分屬冀州，將皆動心。且人多說關右諸將以閉關之計；今聞此，以為必以次見奪。—旦生變，雖有守善者，轉相脅為非，則袁尚得寬其死，而袁譚懷貳，劉表遂保江、漢之間，天下未易圖也。願公急引兵先定河北，然後修復舊京，南臨荊州，責貢之不入，則天下咸知公意，人人自安。天下大定，乃議古制，此社稷長久之利也。」太祖遂寢九州議。

是時荀攸常為謀主。彧兄衍以監軍校尉守鄴，都督河北事。太祖之征袁尚也，高幹密遣兵謀襲鄴，衍逆覺，盡誅之，以功封列侯。太祖以女妻彧長子惲，後稱安陽公主。彧及攸並貴重，皆謙遜節儉，祿賜散之宗族知舊，家無餘財。十二年，復增彧邑千戶，合二千戶。

曹操將伐劉表，問彧策安出，彧曰：「今華夏己平，南土知困矣。可顯出宛、葉而間行輕進，以掩其不意。」操遂行。會表病死，操直趨宛、葉如彧計，表子琮以州逆降。
### 晚年
十七年，董昭等謂操宜進爵國公，九錫備物，以彰殊勳，密以咨彧。彧以為操本興義兵以匡朝寧國，秉忠貞之誠，守退讓之實；君子愛人以德，不宜如此。操由是心不能平。會征孫權，表請彧勞軍於譙，因輒留彧，以侍中光祿大夫持節，參丞相軍事。操軍至濡須，彧疾留壽春，以憂薨，時年五十。諡曰敬侯。明年，太祖遂為魏公矣。
## 家屬
### 父
荀緄，濟南相。
### 兄弟
*荀諶
*荀衍，監軍校尉。
### 子
*荀惲，嗣侯，虎賁中郎將。
*荀俁，御史中丞。
*荀詵，大將軍從事中郎。
*荀顗，司空。
*荀粲，玄學者。
## 評
*三國志評曰：荀彧清秀通雅，有王佐之風，然機鑒先識，未能充其志也。
*何顒異之，曰：「王佐才也。」
*曹操大悅曰：「吾之子房也。」
荀攸

**魏尚書令陵樹敬侯荀攸**，字**公達**，永壽三年生，彧從子也。何進秉政，徵海內名士攸等二十餘人。攸到，拜黃門侍郎。

董卓之亂，關東兵起，卓徙都長安。攸與議郎鄭泰、何顒等謀刺殺之。事垂就而覺，收顒、攸繫獄，顒憂懼自殺，攸言語飲食自若，會卓死，得免。棄官歸，復辟公府，舉高第，遷任城相，不行。攸以蜀漢險固，人民殷盛，乃求為蜀郡太守，道絕不得至，駐荊州。

曹操迎獻帝都許，徵攸為汝南太守，入為尚書。操素聞攸名，與語大悅，以為軍師。冀州平，操表封攸曰：「軍師荀攸，自初佐臣，無征不從，前後克敵，皆攸之謀也。」於是封**陵樹亭侯**。

十二年，下令大論功行封，增邑四百，并前七百戶，轉為中軍師。魏國初建，為尚書令。攸深密有智防，自從操征伐，常謀謨帷幄。建安十九年，攸從征孫權，道薨。正始中，追諡攸曰**敬侯**。

## 評

*《三國志》評曰：「荀攸、賈詡，庶乎算無遺策，經達權變，其良、平之亞歟！」
*曹操謂荀彧、鐘繇曰：「公達，非常人也，吾得與之計事，天下當何憂哉！」
*操謂衆人曰：「公達外愚內智，外怯內勇，外弱內強，不伐善，無施勞，智可及，愚不可及，雖顏子、寧武不能過也。」
*操謂魏文帝曰：「荀公達，人之師表也，汝當盡禮敬之。」

## 據

*《魏志·荀攸傳》
上元

**上元**，亦稱**元宵**、**元夕**、**燈節**，正月十五日也。

時晴多雨少，以先數日賣燈，謂燈市。燈有楮練羅帛之屬，繪縷人物故事，或為花果蟲魚動植之像。至若好事者，可藏頭詩句懸雜物焉，任人商揣，曰燈謎，亦曰彈壁燈。其物聽勝者取去。豪家富室則有繚絲、琉璃、魚魷、綵珠、明角、羊皮夾、紗麥、絲竹縷、流蘇寶帶、鼇山諸品。至期則結綵棚於衢巷，懸燈爭勝。白日遊觀，名曰看彩色。夜擊鑼鼓曰鬧元宵。

鄉村土人以迎土地神，聯百千燈籠為身輥，毬燈為珠亙街穿巷，導以旌旄，夾以鼓吹，以迎神而祈水澤。農家於望夕，以高炬照田四隅，曰照田蠶。又造麵繭，今俗所製正如蠶繭狀，蒸之，看饀占水旱、卜流年休咎。歲時記謂即厚皮饅頭大謬。

高麗國則以二月十五日為上元，且僧俗燃燈。

## 據
* 《古今圖書集成》·曆象彙編歲功典·上元部·彙考·嘉定縣
* 《宋史·外國傳》
* 《占候》
全羅南道

**全羅南道**，簡曰**全南**，大韓民國之道也，位其西南。

## 政區
### 市
* 木浦市
* 麗水市
* 順天市
* 羅州市
* 光陽市

### 郡
* 潭陽郡
* 谷城郡
* 求禮郡
* 高興郡
* 寶城郡
* 和順郡
* 長興郡
* 康津郡
* 海南郡
* 靈岩郡
* 務安郡
* 咸平郡
* 靈光郡
* 長城郡
* 莞島郡
* 珍島郡
* 新安郡

## 人
* 金大中

## 它典
* 全羅南道廳
郭嘉

**漢洧陽貞侯郭嘉**字**奉孝**，漢潁川陽翟人也。初，北見袁紹，稱之未知用人之機、好謀無決，去之。

曹操與荀彧書曰：「自志才亡後，莫可與計事者。汝、潁固多奇士，誰可以繼之？」彧薦嘉。召見，論天下事，操曰：「使孤成大業者，必此人也。」嘉出，亦喜曰：「真吾主也。」表為司空軍祭酒。征呂布，三戰破之，布退固守。時士卒疲倦，操欲引軍還，嘉說其急攻之，遂擒布。

孫策轉鬥千里，盡有江東，聞操與袁紹相持于官渡，將渡江北襲許。眾聞皆懼，嘉料其「必死於匹夫之手。」策臨江未濟，果為許貢客所殺。

從破袁紹，紹死，又從討譚、尚于黎陽，連戰數克。諸將欲乘勝遂攻之，嘉曰：「袁紹愛此二子，莫適立也。有郭圖、逢紀為之謀臣，必交鬥其間，還相離也。急之則相持，緩之而後爭心生。不如南向荊州，若征劉表者，以待其變；變成而後擊之，可一舉定也。」操曰：「善。」乃南征。軍至西平，譚、尚果爭冀州。譚為尚軍所敗，走保平原，遣辛毗乞降。操還救之，遂從定鄴。又從攻譚于南皮，冀州平。封嘉**洧陽亭侯**。

曹操將征袁尚及三郡烏丸，諸下多懼劉表使劉備襲許以討操。嘉曰：「表，坐談客耳，自知才不足以禦備，重任之則恐不能制，輕任之則備不為用，雖虛國遠征，公無憂矣。」操遂行。至易，嘉言曰：「兵貴神速。今千里襲人，輜重多，難以趣利，且彼聞之，必為備；不如留輜重，輕兵兼道以出，掩其不意。」操乃密出盧龍塞，直指單于庭。大破之，斬蹋頓及名王已下。尚及兄熙走遼東。

年三十八，自柳城還，疾篤，操問疾者交錯。及薨，臨其喪，哀甚，表曰：「軍祭酒郭嘉，自從征伐，十有一年。每有大議，臨敵制變。臣策未決，嘉輒成之。平定天下，謀功為高。不幸短命，事業未終。追思嘉勳，實不可忘。可增邑八百戶，並前千戶。」諡曰**貞侯**。子**[[郭奕伯益|奕]]**嗣。為太子文學，早薨。 

嘉深通有算略，達於事情。陳群非嘉不治行檢，數廷訴嘉，嘉意自若。操愈益重之，然以群能持正，亦悅焉。後操征荊州還，於巴丘遇疾疫，燒船，歎曰：「郭奉孝在，不使孤至此。」

## 評

*《三國志》評曰：「程昱、郭嘉、董昭、劉曄、蔣濟才策謀略，世之奇士，雖清治德業，殊於荀攸，而籌畫所料，是其倫也。」
*曹操曰：「使孤成大業者，必此人也。」
*操曰：「難奉孝為能知孤意。」
*嘉卒，操謂荀攸等曰：「諸君年皆孤輩也，唯奉孝最少。天下事竟，欲以後事屬之，而中年夭折，命也夫！」

## 據

*《三國志·魏書·程郭董劉蔣劉傳》
董昭

**魏樂平定侯董昭**字**公仁**，漢濟陰定陶人，元嘉元年生。

舉孝廉，除癭陶長、柏人令，袁紹以為參軍事。領魏郡太守，紹受讒將致罪於昭。昭詣漢獻帝。上還印綬，拜騎都尉。天子在安邑，昭從河內往，拜議郎。遷河南尹，為冀州牧，徙為徐州牧。

鄴既定，以昭為諫議大夫。曹操表封千秋亭侯，轉拜司空軍祭酒。

黃初元年曹丕踐阼，遷大鴻臚，進封右鄉侯，徙封成都鄉侯，拜太常。徙光祿大夫、給事中，

七年拜太僕。

魏明帝即位，進爵樂平侯，轉衛尉。

太和四年，行司徒事，六年，拜真。同年薨，年八十一，諡曰定侯。

## 評
*《三國志》評曰︰程昱、郭嘉、董昭、劉曄、蔣濟才策謀略，世之奇士，雖清治德業，殊於荀攸，而籌畫所料，是其倫也。

## 據
*《魏書·程郭董劉蔣劉傳第十四》
*荷澤市情網 董昭
關羽

**漢壽壯繆侯關羽**，字**雲長**，本字**長生**，河東解人也。

初亡命奔涿郡。劉玄德於鄉里合徒眾，而羽與張飛為之禦侮。

後玄德為平原相，以羽、飛為別部司馬，分統部曲。備與二人寢則同床，恩若兄弟。而稠人廣坐，侍立終日，隨備周旋，不避艱險。備之襲殺徐州刺史車胄，使羽守下邳城，行太守事，而身還小沛。建安五年，曹操東征，備奔袁紹。操禽羽以歸，拜為偏將軍，禮之甚厚。紹遣大將軍顏良攻東郡太守劉延於白馬，操使張遼及羽為先鋒擊之。羽望見良麾蓋，策馬刺良於萬眾之中，斬其首還，紹諸將莫能當者，遂解白馬圍。操即表封羽為漢壽亭侯。初，操壯羽為人，而察其心神無久留之意，謂張遼曰︰「卿試以情問之。」既而遼以問羽，羽嘆曰︰「吾極知曹公待我厚，然吾受劉將軍厚恩，誓以共死，不可背之。吾終不留，吾要當立效以報曹公乃去。」遼以羽言報操，操義之。及羽殺良，操知其必去，重加賞賜。羽盡封其所賜，拜書告辭，而奔備於袁軍。左右欲追之，操曰︰「彼各為其主，勿追也。」

從備就劉表。表卒，操定荊州，備自樊將南渡江，別遣羽乘船數百艘會江陵。操追至當陽長阪，備斜趨漢津，適與羽船相值，共至夏口。孫權遣兵佐備拒操，操引軍退歸。

備收江南諸郡，乃封拜元勛，以羽為襄陽太守、盪寇將軍，駐江北。備西定益州，拜羽都督荊州事。羽聞馬超來降，舊非故人，羽書與諸葛亮，問超人才可誰比類。亮知羽護前，乃答之曰︰「孟起兼資文武，雄烈過人，一世之傑，黥、彭之徒，當與益德並驅爭先，猶未及髯之絕倫逸群也。」羽美鬚髯，故亮謂之髯。羽省書大悅，以示賓客。

羽嘗為流矢所中，貫其左臂，後創雖愈，每至陰雨，骨常疼痛，醫曰︰「矢鏃有毒，毒入於骨，當破臂作創，刮骨去毒，然後此患乃除耳。」羽便伸臂令醫劈之。時羽適請諸將飲食相對，臂血流離，盈於盤器，而羽割炙引酒，言笑自若。

建安二十四年，備為漢中王，拜羽為前將軍，假節鉞。是歲，羽率眾攻曹仁於樊。操遣于禁助仁。秋，大霖雨，漢水汎溢，禁所督七軍皆沒。禁降羽，羽又斬將軍龐德。梁郟、陸渾群盜或遙受羽印號，為之支黨，羽威震華夏。操議徙許都以避其銳，司馬懿、蔣濟以羽得志，孫權必不願也。可遣人勸權躡其後，許割江南以封權，則樊圍自解。操從之。先是，權遣使為子索羽女，羽罵辱其使，不許婚，權大怒。又南郡太守麋芳在江陵，將軍士仁屯公安，素皆嫌羽自輕己；羽之出軍，芳、仁供給軍資，不悉相救，羽言還當治之，芳、仁咸懷懼不安。於是權陰誘芳、仁，芳、仁使人迎權。而操遣徐晃救曹仁，羽不能克，引軍退還。權已據江陵，盡擄羽士眾妻子，羽軍遂散。權遣將逆擊羽，斬羽及子平於臨沮，以諸侯禮葬諸當陽，其墓在當陽縣西五里，曰當陽大王塚，今關陵也。子興嗣。

章武元年，昭烈東征，祭大王塚，立祠玉泉山。景耀三年九月諡羽曰壯繆侯。

初，權傳其首於操，操以諸侯禮葬其首於洛陽，其墓亦在洛陽，舊以為即關林。田福生曰：「關羽葬首處在關莊村，關林者，祀羽處也。」成都亦有關羽墓，衣冠塚也。漢以招魂祭祀。解亦有關帝廟，曰：「此葬關羽魂魄之處也。」世云羽「頭枕洛陽，身臥當陽，魂歸故里」，一曰歸山西。《古今圖書集成》·方輿彙編職方典·荊州府部·彙考·陵墓附
## 家屬
*妻：史未載其名，清冯景撰《关侯祖墓碑记》曰胡氏，乃關平之母也。
*長子：關平，隨羽征戰，被斬於臨沮。其妻為趙氏。
*次子：關興，少有名聲，得蜀相諸葛亮器重，弱冠任侍中、中監軍，數年後亡。
*三子：關索，正史無載。惟傳南中有軼聞。
*三女：關氏，失名，一說名銀屏。孫權曾為子求婚，遭關羽所拒，辱罵來使。野史有述曰，嫁李恢之子李遺，澄江有夫婦合墓。
### 長子之後
*關樾，傳乃關平長子也。《三國志》無載，關平被斬，其母趙氏攜關樾逃，改姓「門」。西晉後，還原姓。
*清《江陵縣志》載，江陵有關平之後。
### 次子之後
*關統，關興之子，娶公主，官至虎賁中郎將，無子而終。
*關彝，關興庶子，在關統死後承襲其位。
*關播，唐德宗時宰相关播。
### 裔
*雍正十年七月六日暨西元一七三二年八月二十五日，授關羽五十二代孫關朝泰為五經博士，准其世襲。
## 褒封
*漢獻帝初封「漢壽亭侯」
*景耀三年九月，蜀汉劉禪封關羽為「壯繆侯」。
*道教尊為協天大帝、伏魔大帝、翊漢天尊。
*中國佛教界奉為護法神之一，稱「伽藍菩薩」。
## 評騭

*陳壽曰︰「關羽、張飛皆稱萬人之敵，為世虎臣。羽報效曹公，飛義釋嚴顏，並有國士之風。然羽剛而自矜，飛暴而無恩，以短取敗，理數之常也。」
*《季漢輔臣贊》曰︰「關、張赳赳，出身匡世，扶翼攜上，雄壯虎烈。藩屏左右，翻飛電發，濟於艱難，贊主洪業，侔跡韓、耿，齊聲雙德。交待無禮，並致姦慝，悼惟輕慮，隕身匡國。」
## 引據


分類:漢列傳
張飛

**漢西鄉桓侯張飛**字**益德**，涿郡人也，少與關羽俱事劉備。羽年長數歲，飛兄事之。

備從曹操破呂布，隨還許，操拜飛為中郎將。備背操依袁紹、劉表。表卒，操入荊州，備奔江南。操追之一日一夜，及於當陽之長阪。備聞操卒至，棄妻子走，使飛將二十騎拒後。飛據水斷橋，瞋目橫矛曰︰「身是張益德也，可來共決死。」敵皆無敢近者，故遂得免。

備既定江南，以飛為宜都太守、征虜將軍，封新亭侯，後轉在南郡。備入益州，還攻劉璋，飛與諸葛亮等泝流而上，分定郡縣。至江州，破璋將巴郡太守嚴顏，釋之，引為賓客。操破張魯，留夏侯淵、張郃守漢川。郃別督諸軍下巴西，與飛相拒五十餘日。飛率精卒萬餘人，從他道邀郃軍交戰，遂破郃，巴土獲安。備為漢中王，拜飛為右將軍，假節。章武元年，遷車騎將軍，領司隸校尉，進封西鄉侯。備伐吳，飛當率兵萬人，自閬中會江州。臨發，其帳下將張達、范彊殺飛，奔孫權。備追諡飛曰桓侯。

飛嘗就劉巴宿，巴不與語，飛遂忿恚。諸葛亮謂巴曰：「張飛雖實武人，敬慕足下。主公今方收合文武，以定大事；足下雖天素高亮，宜少降意也。」巴曰：「大丈夫處世，當交四海英雄，如何與兵子共語乎？」

長子苞，早夭。次子紹嗣，官至侍中、尚書僕射。苞子遵為尚書，隨諸葛瞻於綿竹，與鄧艾戰，死。

陳壽曰︰「關羽、張飛皆稱萬人之敵，為世虎臣。羽報效曹公，飛義釋嚴顏，並有國士之風。然羽剛而自矜，飛暴而無恩，以短取敗，理數之常也。」

《季漢輔臣贊》曰︰「關、張赳赳，出身匡世，扶翼攜上，雄壯虎烈。藩屏左右，翻飛電發，濟于艱難，贊主洪業，侔跡韓、耿，齊聲雙德。交待無禮，並致姦慝，悼惟輕慮，隕身匡國。 」

## 據
* 《蜀志·張飛傳》
祖沖之

**祖沖之**，字文遠，范陽薊人也，元嘉六年生。少稽古，有機思。宋孝武使直華林學省，賜宅宇車服。解褐南徐州迎從事，公府參軍。宋元嘉中用何承天所制曆，比古十一家為密，沖之比為尚疏，乃更造新法。上表，願頒宣群司，賜垂詳究。事奏。孝武令朝士善曆者難之，不能屈。會帝崩，不施行。出為婁縣令，謁者僕射。永明中，文惠太子東宮，見沖之曆法，啓世祖施行，文惠尋薨，事又寢。轉長水校尉。建武中，明帝使沖之巡行四方，興造大業，可以利百姓者，會連有事，事竟不行。沖之解鍾律。以諸葛亮有木牛流馬，乃造一器，不因風水，施機自運，不勞人力；又造千里船，於新亭江試之，日行百餘里。又特善算。永元二年，沖之卒。年七十二。著《易》《老》《莊》義，釋《論語》《孝經》，注《九章》，造《綴術》數十篇。子暅之承其遺業。

## 兼查
* 大明曆

## 據

## 出典
* 《南齊書·祖沖之傳》

分類:南朝列傳
分類:疇人
分類:范陽祖氏
賈詡

**魏壽鄕肅侯賈詡**字**文和**，漢武威姑臧人也。少時唯漢陽閻忠異之，稱詡有良、平之奇。

察孝廉為郎，疾病去官。董卓入洛陽，詡以太尉掾為平津都尉，遷討虜校尉。卓敗，眾恐懼，校尉李傕、郭汜、張濟等欲解散，詡勸傕等西攻長安。後詡為左馮翊，傕等欲以功侯之，詡固辭不受。又以為尚書僕射，詡曰：「尚書僕射，官之師長，天下所望，詡名不素重，非所以服人也。縱詡昧于榮利，奈國朝何！」乃更拜詡尚書，典選舉，多所匡濟，傕等親而憚之。會母喪去官，拜光祿大夫。傕、汜等鬥長安，傕復請詡為宣義將軍。傕等和，出天子，祐護大臣，詡有力焉。天子既出，詡上還印綬。是時將軍段煨屯華陰，與詡同郡，遂去傕托煨。詡素知名，為煨軍所望。煨內恐其見奪，而外奉詡禮甚備，詡愈不自安。

張濟侄繡在南陽，詡陰結繡，繡遣人迎詡，詡遂往。詡說繡與劉表連和。曹操比征之，一朝引軍退，繡自追之。詡謂繡曰：「不可追也，追必敗。」繡不從，進兵交戰，大敗而還。詡謂繡曰：「促更追之，更戰必勝。」繡謝曰：「不用公言，以至於此。今已敗，奈何復追？」詡曰：「兵勢有變，亟往必利。」綉信之，遂收散卒赴追，大戰，果以勝還。繡乃服。

是後，操拒袁紹於官渡，紹遣人招繡，詡拒紹使，從曹公，繡遂率眾歸操。操見之，喜，執詡手曰：「使我信重於天下者，子也。」表詡為執金吾，封**都亭侯**。冀州未平，留參司空軍事。曹軍糧方盡，問詡計焉出，詡曰：「公明勝紹，勇勝紹，用人勝紹，決機勝紹，有此四勝而半年不定者，但顧萬全故也。必決其機，須臾可定也。」操曰：「善。」乃並兵出，圍擊紹三十余裏營，破之。紹軍大潰，河北平。操領冀州牧，徙詡為太中大夫。

建安十三年，操破荊州，欲順江東下。詡諫曰：「明公昔破袁氏，今收漢南，威名遠著，軍勢既大；若乘舊楚之饒，以饗吏士，撫安百姓，使安士樂業，則可不勞眾而江東稽服矣。」操不從，軍遂無利。

操與韓遂、馬超戰于渭南，超等索割地以和，並求任子。詡以為可偽許之。又問詡計策，詡曰：「離之而已。」操曰：「解。」乃用詡謀，卒破遂、超。

是時，曹丕為五官將，而臨淄侯植才名方盛，各有黨與，有奪宗之議。丕使人問詡自固之術，詡曰：「願將軍恢崇德度，躬素士之業，朝夕孜孜，不違子道。如此而已。」丕從之，深自砥顧。操又嘗屏除左右問詡，詡嘿然不對。操曰：「與卿言而不答，何也？」詡曰：「屬適有所思，故不即對耳。」操曰：「何思？」詡曰：「思袁本初、劉景升父子也。」操大笑，於是太子遂定。詡自以非操舊臣，而策謀深長，懼見猜嫌，闔門自守，退無私交，男女嫁娶，不結高門，天下之論智計者歸之。

魏文帝即位，以詡為太尉，進爵**魏壽鄉侯**，增邑三百，並前八百戶。帝問詡曰：「吾欲伐不從命以一天下，吳、蜀何先？」對曰：「攻取者先兵權，建本者尚德化。陛下應期受禪，撫臨率土，若綏之以文德而俟其變，則平之不難矣。吳、蜀雖蕞爾小國，依阻山水，劉備有雄才，諸葛亮善治國，孫權識虛實，陸議見兵勢，據險守要，泛舟江湖，皆難卒謀也。用兵之道，先勝後戰，量敵論將，故舉無遺策。臣竊料群臣，無備、權對，雖以天威臨之，未見萬全之勢也。昔舜舞幹戚而有苗服，臣以為當今宜先文後武。」文帝不納。後興江陵之役，士卒多死。

年七十七薨，諡曰**肅侯**。有子**穆**，為駙馬都尉，及子**訪**。

## 評

*陳壽：「荀攸、賈詡，庶乎算無遺策，經達權變，其良、平之亞歟!」
祖暅之

**祖暅之**，字**景爍**，沖之子也，少傳家業，究極精微，亦有巧思。入神之妙，般、倕無以過也。父所改何承天曆，時尚未行，梁天監初，暅之更修之，於是始行焉。位至太府卿。

## 據
*《南史·祖沖之傳》
祖逖

**祖逖**字士稚，晉范陽遒人也，晉武帝泰始二年生。世吏二千石，為北州舊姓。父武，上谷太守。

逖輕財好俠，慷慨有節尚。僑居陽平。與劉琨俱為司州主簿。辟齊王冏大司馬掾，累遷太子中舍人。以京師亂，避地淮泗，元帝用為徐州刺史。

逖以社稷傾覆，常懷振復之志，說帝北伐。帝以逖為奮威將軍、豫州刺史。渡江中流擊楫而誓曰︰「祖逖不能清中原而復濟者，有如大江。」辭色壯烈，眾皆慨歎。屯於江陰，起冶鑄兵器，得二千餘人而後進。陳川遣將掠豫州諸郡，逖邀擊於谷水，盡獲所掠。川大懼，遂以眾附石勒。逖率眾伐川，石季龍領兵救川，逖設奇以擊之，季龍大敗，逖鎮雍丘，數遣軍要截石勒，勒屯戍漸蹙。遣精騎萬人距逖，復為逖所破，勒鎮戍歸附者甚多。石勒不敢窺兵河南，使成皋縣修逖母墓，因與逖書，求通使交市。逖不報書，而聽互市，收利十倍，於是公私豐贍，士馬日滋，會朝廷將遣戴若思為都督，逖以若思，雖有才望，無弘致遠識，意甚怏怏。且聞王敦與劉隗等構隙，慮有內難，大功不遂。感激發病，卒，時為元帝太興四年。

## 據
*《晉書·祖逖傳》

分類:晉列傳
分類:范陽祖氏
劉琨

**晉廣武愍侯劉琨**字越石，晉中山魏昌人，漢中山靖王勝後也。祖邁，散騎常侍。父蕃，清高沖儉，位至光祿大夫。

琨少得儁朗之目，高密王泰辟為掾，頻遷尚書郎。齊王冏輔政，拜尚書左丞，冏敗，范陽王虓，引為司馬。及惠帝幸長安，劉喬攻虓，虓敗。琨說冀州刺史溫羨，使讓位於虓。與虓共破東平王楙，走劉喬，又斬石超，因統諸軍奉迎大駕。以勳封廣武侯。永嘉元年，為并州刺史。愍帝即位，拜大將軍、都督并州諸軍事，尋為石勒所敗，窮蹙不能復守。鮮卑段匹磾數遣信要琨，琨率眾赴之，約為兄弟。

是時西都不守，元帝制稱江左，琨乃令其甥長史溫嶠勸進，元帝轉琨為侍中。匹磾奔其兄喪，琨遣世子群送之，而段末波率眾要擊，群為末波所得。末波厚禮之，密遣使齎群書請琨為內應击匹磾，而為匹磾邏騎所得。琨不之知。來見匹磾，遂為匹磾所囚。次年，王敦密使匹磾除琨。溫嶠陳情元帝，諡曰愍。

## 據
* 《晉書·劉琨傳》

分類:晉列傳
王敦

**王敦**字處仲，晉司徒導之從父兄也，武帝泰始二年生。父基，治書侍御史。

敦少有奇人之目，尚武帝女襄城公主，拜駙馬都尉。時王愷、石崇以豪侈相尚，愷嘗置酒，敦與導在座，愷使美人行酒，以客飲不盡，輒殺之。酒至敦、導所，導勉強盡觴，而敦傲然不視。

惠帝反正，敦遷散騎常侍，出除廣武將軍、青州刺史。永嘉初，徵為中書監。于時天下大亂，敦悉以公主時侍婢百餘人配給將士，金銀寶物散之于眾，單車還洛。東海王越自滎陽來朝，以敦為揚州刺史。

元帝初鎮江東，威名未著，敦與從弟導等同心翼戴，以隆中興。尋與甘卓等討華軼，斬之。杜弢作亂，敦遣陶侃破弢，進鎮東大將軍、開府儀同三司。建武初，遷征南大將軍，拜侍中、江州牧。

初，敦有重名，又立大功於江左，專任閫外，手控彊兵，群從貴顯，威權莫貳，遂欲專制朝廷。帝畏而惡之，遂引劉隗、刁協等以為心膂。敦不能平，於是嫌隙始搆。每酒後輒詠魏武帝樂府歌曰︰「老驥伏櫪，志在千里。烈士暮年，壯心不已。」以如意打唾壺為節。

永昌元年，敦率眾內向，以誅隗為名。敦黨吳興人沈充起兵應敦。敦至蕪湖，又上表罪狀刁協。敦兄含時為光祿勳，叛奔于敦。敦入石頭，擁兵不朝，放肆兵士劫掠內外。收周顗、戴若思害之。還屯武昌。

及帝崩，敦諷朝廷徵己，明帝乃手詔徵之。加黃鉞，班劍武賁二十人，劍履上殿。以王導為司徒，敦自為揚州牧。敦既得志，暴慢愈甚，四方貢獻多入己府，將相嶽牧悉出其門。以沈充、錢鳳為謀主，又大起營府，侵人田宅，士庶解體，咸知其禍敗焉。及敦病。帝將討敦，微服至蕪湖，察其營壘，又屢遣大臣訊問其起居，知其為物情所畏服，乃偽言敦死，於是下詔遣司徒導等討之。敦病轉篤，不能御眾，使錢鳳等率眾三萬向京師。以含為元帥。

帝遣中軍司馬曹渾等擊含于越城，含軍敗，敦怒。作勢而起，困乏復臥。鳳等至京師。帝親率六軍以禦鳳，頻戰破之。俄而敦死，時為太寧二年。周光斬錢鳳，吳儒斬沈充，並傳首京師。於是發瘞出屍，焚其衣冠，跽而刑之。含父子奔荊州刺史王舒，舒使人沉之于江。

敦眉目疏朗，性簡脫，有鑒裁。石崇以奢豪矜物，廁上常十餘婢侍列，置甲煎粉、沉香汁，有如廁者，皆易新衣而出。客多羞脫衣，而敦脫故著新，意色無怍。群婢相謂曰︰「此客必能作賊。」又嘗荒恣於色，體為之弊，左右諫之，敦曰︰「此甚易耳。」乃開後閤，驅諸婢妾數十人並放之，時人歎異焉。

敦雖為貴胄，不免紕漏，敦尚公主，于府邸宴飲，如廁，正泄金玉，偶見廁中有棗數枚，喜曰：廁中亦下果？！ 遂食之盡，出廁，顧左右見群婢笑不止，問何故，答曰向廁中之物，非棗也，彼者皆為廁中塞鼻之物。遂為世說新語所錄，載于“紕漏”一章。         

敦工書法，按《宣和書譜》︰「王敦喜顛草，初以工書，得家傳之學。今御府所藏草書《一蜡節帖》。」

## 據
*《晉書·王敦傳》
七夕

**七夕**，又曰**乞巧節**、**七巧節**、**七姐誕**，相傳七月初七，織女渡河，使鵲為橋，以暫詣牽牛。故有云織女嫁牽牛也。
## 眾說
《荊楚歲時記》、李太白詩皆以牽牛為黃姑。李後主詩又以織女為黃姑。然以星曆考之，牽牛去織女，隔銀河七十二度。古詩云︰「盈盈一水間，脈脈不得語。」又與太白相去不盈尺之說相去甚遠。又《歲時記》則又以黃姑即河鼓，《爾雅》則以河鼓為牽牛。又《焦林大斗記》、《晉天文志》、《漢天文志》雖以牽牛織女為名，惟二者所處皆異。
## 詩詞
*漢闕名《古詩》︰「迢迢牽牛星，皎皎河漢女。纖纖擢素手，札札弄機杼。終日不成章，泣涕零如雨。河漢清且淺，相去復幾許。盈盈一水間，脈脈不得語。」
*李充《七月七日》︰「朗月垂元景，洪漢截皓蒼。牽牛難牽牛，（一作牧）織女守空箱。（作襄）河廣尚可越，怨此漢無梁。」
*白居易歌︰「七月七日長生殿，夜半無人私語時。」
*杜牧詩︰「天階夜色涼如水，坐看牽牛織女星。」
*李商隱詩︰「七夕來時先有期，洞房簾箔至今垂。（又）捧月三更斷，藏星七夕明。」
*宋蘇軾詩︰「得句牛女夕，轉頭參尾中。」
*石珤《七夕》︰「七月七日風雨多，御橋南望水增波。鴛鴦自向沙頭宿，不管牛郎信若何。」
*方夔《七夕織女歌》︰「牛郎咫尺隔天河，鵲橋散後離恨多。今夕不知復何夕，遙看新月橫金波。拋梭擲紝愁零亂，彩鳳飄飄度霄漢。重來指點昔遊處，香奩寶篋蟲絲滿。一年一度承君顏，相別相逢比夢間。舊愁未了新愁起，已見紅日銜青山。當初謾道仙家別，日遠月長不相接。不似人間夫與妻，百歲光陰長會合。」
*秦觀 《鵲橋仙》︰「纖雲弄巧，飛星傳恨，銀漢迢迢暗度。金風玉露一相逢，便勝卻、人間無數。柔情似水，佳期如夢，忍顧鵲橋歸路？兩情若是久長時，又豈在、朝朝暮暮！。」
## 據
*《古今圖書集成》·曆象彙編歲功典·七夕部·總論·牛女
*《古今圖書集成》·曆象彙編歲功典·七夕部·彙考·七夕
白居易

**白居易**，字**樂天**，自號**醉吟先生**，又號**香山居士**，世譽之**詩魔**，大曆七年生，其先蓋太原人。北齊五兵尚書建，賜田韓城，子孫家焉。又徙下邽。

居易敏悟絕人，工文章。貞元中，擢進士、拔萃皆中，補校書郎。元和元年，對制策乙等，調盩厔尉，為集賢校理，召入翰林為學士。遷左拾遺。四年，建言乞盡免江淮兩賦，以救流瘠，且多出宮人。憲宗頗采納，以母喪解，還，拜左贊善大夫。

俄貶江州司馬。既失志，能順適所遇，託浮屠生死說，若忘形骸者。久之，徙忠州刺史。入為司門員外郎，以主客郎中知制誥。穆宗好畋游，獻《續虞人箴》以諷。轉中書舍人。於是，天子荒縱，宰相才下，賞罰失所宜，坐視賊，無能為。居易雖進忠，不見聽，乃丐外遷。為杭州刺史，始築堤捍錢塘湖，鍾洩其水，溉田千頃。復浚李泌六井，民賴其汲。久之，以太子左庶子分司東都。復拜蘇州刺史，病免。

文宗立，以祕書監召，遷刑部侍郎，封晉陽縣男。太和初，移病還東都。除太子賓客分司。踰月，即拜河南尹，復以賓客分司。開成初，起為同州刺史，不拜，改太子少傅，進馮翊縣侯。會昌初，以刑部尚書致仕。六年，卒，年七十五，贈尚書右僕射。

## 據
* 《唐書·白居易傳》
杜牧

**杜牧**，字牧之，唐貞元十九年生。祖佑，順宗、憲宗二朝皆拜相。父從鬱，早卒。少有逸才，下筆成詠。

弱冠擢進士第，復捷制科，為牛僧孺淮南節度府掌書記。擢監察御史，拜殿中侍御史。歷黃、池、睦三州刺史，入為司勳員外郎，常兼史職。改吏部，復乞為湖州刺史。踰年，以考功郎中知制誥，遷中書舍人。 

性素倜儻，居揚州佐幕時，日逐於倡樓間，竟無虛夕。僧孺遣卒易服潛護之，如是數年。及徵侍御史，僧孺戒之曰：「以侍御史氣概達馭，固當自極夷塗。然常慮風情不節，或至尊體乖和。」謬曰：「幸常自檢守，不至貽尊憂耳。」僧孺笑而不答，即命侍兒取書簏發之。凡數十百，悉載：「某夕，杜書記過某家，無恙。某夕，宴某家，亦如之。」牧乃大慚，泣拜致謝，而終身感焉。 

宰相李德裕素奇其才。會昌中，黠戛斯破回鶻，回鶻種落潰入漠南，牧說德裕不如遂取之，以為:「兩漢伐虜，常以秋冬，當匈奴勁弓折膠，重馬免乳，與之相校，故敗多勝少。今若以仲夏發幽、並突騎及酒泉兵，出其意外，一舉無類矣」。德裕善之。

會劉稹拒命，詔諸鎮兵討之，牧复移書於德裕，以「河陽西北去天井關強百里，用萬人為壘，窒其口，深壁勿與戰。成德軍世與昭義為敵，王元達思一雪以自奮，然不能長驅徑搗上黨，其必取者在西面。今若以忠武、武寧兩軍益青州精甲五千、宣潤弩手二千，道絳而入，不數月必覆賊巢。昭義之食，盡仰山東，常日節度使率留食邢州，山西兵單少，可乘虛襲取。故兵聞拙速，未睹巧之久也」。俄而澤潞平，略如牧策。

嘗遊湖州，刺史素其所厚者，頗喻其意。悉為出優姬倡女，不盡善。復候其意，曰：「願得舟水嬉，使州人畢觀，或有閱焉。」如其言，果得一國色，然年方幼，因使語其母，曰：「吾不十年，必典此郡，且不即納，當為後期。」重幣結之，為盟而別。 

大中三年，始授湖州刺史，十四年矣。函使召之，其母攜幼以同往。詰曰：「曩既許我矣，何為反之？」對曰：「向約十年，十年不來而後嫁，嫁已三年矣。」因賦詩以自傷曰：「自是尋春去校遲，不須惆悵怨芳時。狂風落盡深紅色，綠葉成蔭子滿枝。」 

牧剛直有奇節，不為齪齪小謹，敢論列大事，指陳病利尤切至。少與李甘、李中敏、宋邧善，其通古今，善處成敗，甘等不及也。牧亦以疏直，時無右援者。從兄悰更歷將相，而牧困躓不自振，頗怏怏不平。

初，牧自宣城除官入京，有詩留別云：「同來不得同歸去，故國逢春一寂寥。」其後二十餘年，連典四郡。後入拜中書舍人，題汴河云：「自憐流落西歸疾，不見春風二月時。」自郡守入為舍人，未為流落，至京果卒，年五十。讖應如斯也。

尤擅七絕，後世舉以李義山齊名，曰小李杜，有《樊川文集》二十卷傳世。

## 據
* 《唐書·杜佑傅》
* 《唐闕史》
* 《感定錄》
李商隱

**李商隱**，字義山，懷州河內人，元和八年生。北魏姑臧公李承之裔孫，令狐楚帥河陽，奇其文，使與諸子游楚，徙天平宣武。皆表署巡官。

開成二年，擢進士第，調弘農尉，又試拔萃，中選，王茂元鎮河陽，愛其才，表掌書記，以子妻之，得侍御史。茂元善李德裕，而牛李黨人嗤謫，商隱以為詭薄無行，共排笮之，茂元死，來游京師，久不調，柳仲郢節度劍南、東川，辟判官檢校工部員外郎府，罷，客滎陽，大中十二年卒，年四十六。

商隱初為文，瑰邁奇古，及在令狐楚府，楚本工章奏，因授其學。商隱儷偶長短，而繁縟過之。時溫庭筠、段成式俱用是相夸，號三十六體。

## 據
*《唐書·李商隱傳》
## 備考
*獺祭魚
杜甫

**杜甫**，字**子美**，自號「少陵野老」，從祖審言，父閑，唐先天元年生。

杜甫少貧，不自振，客吳越、齊趙間。舉進士不中第，困於長安。

天寶十三載，奏賦三篇。玄宗奇之，使待制集賢院，命宰相試文章，擢河西尉，不拜，改胄曹參軍。會祿山亂，天子入蜀，甫避走三川。肅宗立，自鄜州羸服欲奔行在，為賊所得。至德二年，亡走鳳翔上謁，拜右拾遺，與房琯爲布衣交。時所在寇奪，甫家寓鄜，彌年艱貧，孺弱至餓死，因許甫自往省視。出為華州司功參軍，不至。關輔饑，輒棄官去，客秦州，負薪採橡栗自給。

會嚴武節度劍南，往依焉。遂流落劍南，嚴武表為參謀，檢校工部員外郎，世因而稱之曰「杜工部」。武以世舊，待甫甚善，親人其家。武卒，崔旴等亂，甫往來梓、夔閒。大曆中南遊，出瞿唐，下江陵，泝沅、湘以登衡山，因客耒陽。游嶽祠，大水遽至，涉旬不得食，縣令具舟迎之，乃得還。大曆五年，令嘗饋牛炙白酒，一夕大醉而卒，年五十九。

甫曠放不自檢，好論天下大事，高而不切。數嘗寇亂，挺節無所汙，爲歌詩，傷時衰弱，情不忘君，人憐其忠。

甫世譽「詩聖」，與李白並稱「李杜」。傳《杜工部集》。元稹之言曰：「李白壯浪縱咨，擺去拘束，誠亦差肩子美矣。至若鋪陳終始，排比聲韻，大或千言，次猶數百，詞氣豪邁，而風調清深，屬對律切，而脫棄凡近，則李尚不能曆其藩翰，況堂奧乎。」白居易亦云：「杜詩貫穿古今，盡工盡善，殆過於李。」元、白之論如此。蓋其出處勞佚，喜樂悲憤，好賢惡惡，一見之於詩。而又以忠君憂國、傷時念亂爲本旨。讀其詩可以知其世，故當時謂之「詩史」。
## 引據
*《唐書·杜審言傳》
蘇軾

**蘇文忠公軾**，字**子瞻**，一字**和仲**，號曰**東坡**居士，眉州眉山人，宋仁宗景祐三年生。生十年，父洵游學四方，母程氏親授以書。聞程氏讀東漢《范滂傳》，慨然太息，比冠，博通經史，屬文日數千言。

嘉祐二年，試禮部，擢第二；復以《春秋》對義居第一，殿試中乙科。丁母憂。五年，調福昌主簿。歐陽修以才識兼茂，薦之。復對制策，入三等。除大理評事、簽書鳳翔府判官。治平二年，入判登聞鼓院。英宗自藩邸聞其名，召試二論，復入三等，得直史館。會洵卒，賻以金帛，辭之。

熙寧二年，還朝。王安石執政，素惡其議論異己，以判官告院。四年，安石欲變科舉、興學校，詔兩制、三館議。軾上議不可，神宗悟。即日召見，問︰「方今政令得失。」安石不悅，命權開封府推官，將困之以事。軾決斷精敏，聲聞益遠。軾見安石贊神宗以獨斷專任，因試進士發策，以晉武平吳以獨斷而克，苻堅伐晉以獨斷而亡，齊桓專任管仲而霸，燕噲專任子之而敗，事同而功異為問，安石滋怒，使御史謝景溫論奏其過，窮治無所得，軾遂請外，通判杭州。

時新政日下，軾於其間，每因法以便民，氏賴以安。徙知密州。未幾，徙知徐州，復知湖州，上表以謝。又以事不便民者不敢言，以詩託諷。御史李定、舒亶、何正言摭其語，並媒糱所為詩以為訕謗，逮臺獄，欲寘之死，鍛鍊久之不決。神宗獨憐之，以黃州團練副使安置。

軾與田父野老，相從溪山間，築室於東坡，自號東坡居士。三年，神宗數有意復用，輒為當路者沮之。神宗嘗語宰相王珪、蔡確曰︰「國史至重，可命蘇軾成之。」珪有難色。神宗用曾鞏。鞏進《太祖總論》，神宗意不允，遂手札移軾汝州。軾未至汝，上書自言，有田在常，願得居之，報可。至常，神宗崩，哲宗立，復朝奉郎、知登州，召為禮部郎中。遷起居舍人。軾起於憂患，不欲驟履要地，辭於宰相蔡確。確不許。

元祐元年，遷中書舍人。尋除翰林學士。二年，兼侍讀。每進讀，反覆開導。三年，權知禮部貢舉。四年，積以論事，為當軸者所恨。軾恐不見容，請外，拜龍圖閣學士、知杭州，有德於民，家有畫像，飲食必祝。又生作祠以報。六年，召為吏部尚書，未至。以弟轍除右丞，改翰林承旨。軾在翰林數月，復以讒請外，乃以龍圖閣學士出知潁州。七年，徙揚州。未閱歲，以兵部尚書召兼侍讀，哲宗親祀南郊，軾為鹵簿使。尋遷禮部兼端明殿、翰林侍讀兩學士，為禮部尚書。八年，宣仁后崩，哲宗親政。軾乞補外，以兩學士出知定州。

紹聖初，御史論軾掌內外制日，所作詞命，以為譏斥先朝。遂以本官知英州，尋降一官，未至，貶寧遠軍節度副使，惠州安置。又貶瓊州別駕。徽宗立，移廉州，改舒州團練副使，徙永州。更三大赦，還提舉玉局觀，復朝奉郎。建中靖國元年，卒於常州。

軾自為舉子至出入侍從，必以愛君為本，忠規讜論，挺挺大節，群臣無出其右。高宗即位，贈資政殿學士。以其文寘左右，讀之終日忘倦，親製集贊，賜其曾孫嶠。遂崇贈太師，諡文忠。

屬唐宋古文八大家。

## 據
* 《宋史·蘇軾傳》
嵇康

**嵇康**字**叔夜**，譙國銍人，魏文帝黃初四年生。其先姓奚，會稽上虞人，以避怨，徙焉。銍有嵇山，家於其側，因而命氏。

康早孤，有奇才，遠邁不群。身長七尺八寸，美詞氣，有風儀。恬靜寡慾，含垢匿瑕，寬簡有大量。學不師受，博覽無不該通，長好老莊。與魏宗室婚，拜中散大夫。常修養性服食之事，彈琴詠詩，自足於懷。以為神仙稟之自然，非積學所得，至於導養得理，則安期、彭祖之倫可及，乃著養生論。與陳留阮籍、河內山濤，向秀、沛國劉伶、籍兄子咸、瑯琊王戎，為竹林之遊，號竹林七賢。

康嘗採藥游山澤，會其得意，忽焉忘反。時有樵蘇者遇之，咸謂神。至汲郡山中見孫登，康遂從之游。康又遇王烈，共入山。山濤將去選官，舉康自代。乃與濤書以解性絕。巧而好鍛。宅中有一柳樹甚茂，乃激水圜之，每夏月，居其下以鍛。東平呂安服康高致，康友而善之。後安為兄所枉訴，以事繫獄，辭相證引，遂復收康。

初，康居貧，嘗與向秀共鍛於大樹之下，以自贍給。潁川鍾會，貴公子也，精練有才辯，故往造焉。康不為之禮。會以此憾之。及是，言於司馬昭曰︰「嵇康，臥龍也，不可起。」公無憂天下，顧以康為慮耳。因譖康欲助毌丘儉。帝昵聽信會，遂害之。康將刑東市，太學生三千人請以為師，弗許。康顧視日影，索琴彈之。年四十，時為元帝景元四年。海內之士，莫不痛之。昭尋悟而恨焉。

康善書妙於草製，觀其體勢得之自然，意不在乎筆墨。若高逸之士，雖在布衣，有傲然之色，故知臨不測之水，使人神清；登萬仞之巖，自然意遠。且能屬詞，善鼓琴，工書畫。有《獅子擊象圖》《巢由圖》傳於代。
## 據


分類:安徽省列傳
神農

**炎帝神農氏**，**姜姓**，又號**魁隗氏**、**連山氏**、**列山氏**，別號**朱襄**。母曰女登，有嬌氏之女，為少典妃。感神龍而生炎帝，人身牛首，長於姜水，因以為姓。火德王，故曰**炎帝**。以火名官，始教耕，故號**神農氏**。於是作蜡祭以赭鞭，鞭草木，始嘗百草，始有醫藥。又作五弦之瑟，遂重八卦為六十四爻。

初都陳，後居曲阜。立一百二十年，崩，葬長沙。神農本起烈山，故左氏稱烈山氏之子曰柱，亦曰厲山氏。

《史記·補三皇本紀》曰︰「《禮》曰︰「厲山氏之有天下」是也。神農納奔水氏之女，曰聽詙，為妃生帝哀，哀生帝克，克生帝榆罔。凡八代，五百三十年，而軒轅氏興焉。」

## 引據
《史記·補三皇本紀》

分類:先三代本紀
分類:華夏神話
阮籍

**阮籍**字嗣宗，三國魏陳留尉氏人，竹林七賢之一，漢獻帝建安十五年生。父瑀，漢丞相掾。

籍容貌瓌傑，志氣宏放，任性不羈，司馬懿為太傅，命為從事中郎。高貴鄉公髦即位，封關內侯，徙散騎常侍。

魏晉之際，天下多故，籍遂酣飲為常。司馬昭輔政，引為大將軍從事中郎。籍聞步兵廚營人善釀，乃求為步兵校尉。性至孝，母終，舉聲一號，吐血數升。能為青白眼。嵇喜來弔，籍作白眼，喜弟康齎酒挾琴造焉，乃見青眼。鄰家少婦有美色，當壚沽酒。籍詣飲，醉，便臥其側。時率意獨駕，不由徑路，車跡所窮，輒慟哭而反。景元四年卒，年五十四。

## 據
*《晉書·阮籍傳》

分類:曹魏列傳
王粲

**王粲**字仲宣，漢山陽高平人也，熹平六年生。

徙長安，左中郎將蔡邕見而奇之。曰︰「王公孫，有異才，吾不如也。」

年十七，司徒辟，詔除黃門侍郎，以西京擾亂，皆不就。乃之荊州依劉表。表卒。粲勸表子琮，令歸曹操。操辟為丞相掾，賜爵關內侯。後遷軍謀祭酒。

魏國既建，拜侍中。博物多識，問無不對。性善算，作算術，略盡其理。善屬文。著詩、賦、論、議垂六十篇。建安二十一年，從征吳。二十二年春，道病卒，時年四十一。

粲二子，為魏諷所引，誅。後絕。

## 評
《典略》曰︰「粲才既高，辨論應機。鍾繇、王朗等雖各為魏卿相，至於朝廷奏議，皆閣筆不能措手。」

《文章志》曰︰「太祖時征漢中，聞粲子死，歎曰：孤若在，不使仲宣無後。」

## 據
*《魏志·王粲傳》

分類:曹魏列傳
曹植

**陳思王**諱**植**，字**子建**，武王子也，初平三年生。

## 傳
年十歲，善屬文，性簡易，不治威儀。輿馬服飾，不尚華麗。每進見難問，應聲而對，特見寵愛。建安十六年，封**平原侯**。十九年，徙封臨淄。

操征孫權，使植留守鄴。植嘗乘車行馳道中，開司馬門出。操大怒，公車令坐死。由是重諸侯科禁，而植寵日衰。

曹丕即帝位，植與諸侯並就國。黃初二年，監國謁者灌均希指，奏植醉酒悖慢，劫脅使者。有司請治罪，帝以卞太后故，貶爵**安鄉侯**。其年改封**鄄城侯**。三年，立為**鄄城王**。四年，徙封**雍丘王**。太和元年，徙封浚儀。二年，復還雍丘。三年，徙封東阿。

五年冬，詔諸王朝。六年，以陳四縣封植為**陳王**。植每欲求別見獨談，論及時政，幸冀試用，終不能得。既還，悵然絕望。常汲汲無歡，遂發疾薨，時年四十一，諡曰**思**。遺世有《贈白馬王彪》、《白馬篇》、《名都篇》、《美女篇》、《箜篌引》、《七哀》、《洛神賦》、《七步詩》諸篇。與父兄並稱**三曹**。鍾嶸《詩品》，稱植詞采華茂，骨氣奇高。建安詩人無出其右也。

《宣和書譜》曰：「曹植早慧，彊記累數，萬言不忘，然其胸中磊落，發於筆墨閒，固自不惡。觀其以章草書《鷂雀賦》可以想見其人也。今御府所藏章草一《鷂雀賦》。」

## 宗室
### 妻子
*崔氏，清河東武城人，崔琰兄之女
*謝氏，繼妻，召陵縣人，太和中，封為陳思王妃

### 子女
#### 子孫
*長子：曹苗，封高陽鄉公，早夭
*次子：曹志，初封穆鄉公，後徙封濟北王。入晉改封鄄城公，後為樂平太守，遷散騎常侍、國子博士，轉祭酒。太康九年卒，諡曰定公
**孫：曹臣，元康中為中郎，封關中侯
***十一世孫：曹永洛

#### 女
*長女：曹金瓠，早夭
*次女：曹行女，早夭

## 引據
《三國志·魏志·陳思王植傳》
竹林七賢

**竹林七賢**，三國魏嘉平中，並居河內、山陽，共為竹林之遊。七賢者，阮籍嗣宗、嵇康叔夜、山濤巨源、劉伶伯倫、阮咸仲容、向秀子期、王戎濬沖。

七子處身魏晉之際，天下多故，名士少有全者，故皆尚黃老之學，隱逸山林，以求清淨自適，全性保真。且不羈於世，如阮籍嫂嘗還家，籍見與別。或譏之。籍曰：「禮豈為我輩設也？」又劉伶恆縱酒放達，或脫衣裸形在屋中，人見譏之。伶曰：「我以天地為棟宇，屋室為㡓衣，諸君何為入我㡓中？」又司馬昭初欲為子炎求婚於籍，籍醉六十日，不得言而止；阮咸更以大盆盛酒，圓坐相向，大酌更飲。時有群豕來飲其酒，咸直去其上，便共飲之。諸子之坦蕩狂放，由是可見一斑。

## 據
*《世說新語·任誕》
*《晉書·卷四十九·列傳第十九》
*田素蘭《中華百科全書·竹林七賢》
山濤

**晉新沓康伯山濤**，字巨源，漢河內懷人也，建安十年生。父曜，宛句令。

濤早孤，居貧，少有器量，介然不群。性好莊老，每隱身自晦。年四十，始為郡主簿、功曹、上計掾。舉孝廉，州辟河南從事。投傳而去。未二年，有曹爽之事，遂隱身不交世務。

與司馬懿夫人張春華，即宣穆后有中表親，是以見司馬師。師曰︰「呂望欲仕邪。」命司隸舉秀才，除郎中。轉驃騎將軍王昶從事中郎。久之，拜趙國相，遷尚書吏部郎。晚與鍾會、裴秀並申款眤。以二人居勢爭權，濤平心處中，各得其所。遷大將軍從事中郎。鍾會作亂於蜀。濤以本官行軍司馬，鎮鄴。

咸熙初，封新沓子。轉相國左長史，典統別營。及武帝受禪，以濤守大鴻臚，護送陳留王詣鄴。

泰始初，加奉車都尉，進新沓伯。羊祜執政。濤失權臣意，出為冀州刺史，加寧遠將軍。轉北中郎將，督鄴城守事。入為侍中，遷尚書。以母老辭職。後除太常卿，以疾不就。會母喪，歸里。詔︰「以為吏部尚書。」濤辭以喪病，章表懇切。會元皇后崩，遂扶輿還洛。逼迫詔命，自力就職。

咸寧初，轉太子少傅，加散騎常侍；除尚書僕射，加侍中，領吏部。固辭不聽。居選職十餘年，晚值后黨專權。濤苦表請退，詔又不許。濤不得已，又起視事。

太康初，遷右僕射，加光祿大夫，侍中、掌選如故。後拜司徒，復固讓，乞骸骨。輿疾歸家。以太康四年薨，年七十九，墓在懷慶府武陟縣西虹橋村。贈司徒，侍中新沓伯，諡曰康。

濤居榮貴，貞慎儉約。祿賜俸秩，散之親故。有五子：該、淳、允、謨、簡。

## 據
*《晉書·山濤傳》
*《古今圖書集成》·方輿彙編坤輿典·冢墓部·彙考·懷慶府
劉伶

**劉伶**字伯倫，沛國人也，屬竹林七賢。

放情肆志，以細宇宙齊萬物為心。常乘鹿車，攜酒一壺，使人荷鍤而隨之，謂曰︰「死便埋我。」

泰始初對策，盛言無為之化。時輩皆以高第得調，伶獨以無用罷。竟以壽終。墓在保定府安肅縣張華村。

## 據
* 《晉書·劉伶傳》
* 《古今圖書集成》·方輿彙編坤輿典·冢墓部·彙考·保定府
向秀

**向秀**字子期，河內懷人也，為竹林七賢。清悟有遠識。

嵇康善鍛，秀為之佐，相對欣然，傍若無人。又共呂安灌園於山陽。康既被誅，秀應本郡計入洛。後為散騎常侍，在朝不任職，容跡而已。卒於位。二子：純、悌。

## 據
*《晉書·向秀傳》
王戎

**晉安豐元侯王戎**字濬沖，魏琅邪臨沂人也，青龍元年生。祖雄。父渾。

戎幼穎悟，神彩秀徹。視日不眩，裴楷見而目之曰︰「戎眼爛爛，如巖下電。」

阮籍與渾為友。戎年十五，隨渾在郎舍。戎少籍二十歲，而籍與之交。戎每與籍為竹林之游。襲父爵，辟相國掾，歷吏部黃門郎、散騎常侍、河東太守、荊州刺史，坐遣吏修園宅，應免官，詔以贖論。遷豫州刺史，加建威將軍，受詔伐吳。吳平，進爵安豐縣侯。徵為侍中。遷光祿勳、吏部尚書，以母憂去職。

楊駿執政，拜太子太傅。駿誅，轉中書令，加光祿大夫，遷尚書左僕射，領吏部。戎始為甲午制，凡選舉皆先治百姓，然後授用。尋轉司徒。裴頠誅，坐免官。惠帝反宮，以為尚書令。尋拜司徒。性好興利，而又儉嗇，不自奉養，天下人謂之膏盲之疾。車駕西遷，戎出奔于郟。永興二年，薨於郟縣，時年七十二，諡曰元。

## 書法
*其工書法，《宣和書譜》曰︰「王戎作草字，得崔杜法妙，鑒者多所稱賞，自是所造淵深，一出便在人上，字畫之工特遊戲爾。今御府所藏草書一《忻慰帖》。」

分類:晉列傳
分類:琅琊王氏
李舜臣

**李舜臣**可指︰
#宋儒，請閱李舜臣子思；
#明儒，請閱李舜臣懋欽；
#朝鮮水師節度使，請閱李舜臣汝諧。
李舜臣子思

**李舜臣**，字**子思**，宋隆州井研人。四歲知讀書，八歲能屬文，少長通曉古今，洞見根本，有誌於天下。

紹興末，張浚視師江淮，舜臣應詔上書，言：「乘輿不出，無以定大計，宜徙幸武昌。」又謂：「江東六朝皆嚐取勝北方，不肯乘機爭天下，宜為今日監。」著《江東勝後之鑒》十篇上之。

乾道二年中進士第，調邛州安仁縣主簿，是歲大饑，飢民持農械遊街鬧市，吏懼欲閉門，舜臣曰：「此非盜也，何懼為？」亟出慰勞遣之。後教授於成都府。時虞允文撫師關上，辟置幕府，用舉者改宣教郎、舜臣改知饒州德興縣，專尚風化。間詣學講說，邑士皆稱蜀先生。罷百姓預貸，償前官積逋逾三萬緡。民病差役，舜臣勸糾諸鄉，以稅數低昂定役期久近為義役。期年役成，民大便利。銀坑罷雖久，小戶猶敷銀本錢，官為償之。天申大禮助賞及軍器所需，皆不以煩民。

幹辦諸司審計司，遷宗正寺主簿，重修《裕陵玉牒》。當曾布、呂惠卿初用，必謹書，或謂非執政除免，格不應書。舜臣曰：「治忽所關，何可拘常法。」他所筆削類此。

尤邃於《易》，嘗曰：「《易》起於畫，理事象數，皆因畫以見，舍畫而論，非《易》也。畫從中起，乾坤中畫為誠敬，坎離中畫為誠明。」著《本傳》三十三篇。朱熹晚歲，每為學者稱之。所著書《群經義》八卷、《書小傳》四卷、《文集》三十卷、《家塾編次論語》五卷、《鏤玉餘功錄》二卷。

子心傳、道傳、性傳。以性傳官二府，贈太師、追封崇國公。

## 據
*元脫脫等撰，《宋史·李舜臣傳》
李舜臣懋欽

**李舜臣**，字**懋欽**，明山東樂安人也。

嘉靖二年會試第一，授戶部主事，為尚書孫交所知，薦之吏部，尚書喬宇調為稽勳主事，改文選以爭大禮杖闕下尋遭外艱服闋起，歷考功員外郎，謝病歸。

權貴人惡其異己，及入都，復補戶部進郎中，出為江西提學僉事，較閱精明，遷南京國子司業歷尚寶司卿、應天府丞，二十年召為太僕寺丞，未上會九廟災，自陳，遂罷歸。

始舜臣官南京尚寶，時取《易》、《詩》、《書》、《儀禮》、《禮記》、《左傳》，分日讀之，每六日一易，初苦漢唐人註疏難入，已知其指歸在《爾雅》，《爾雅》本六書，乃質以篆隸、廣韻，及陸德明音義有所纂述，功未竟及是益鍵戶窮探，乃著《易卦辱言》、《尚書說》、《詩序考》、《春秋左傳考》、《例穀梁三例》、《易詩書三經考》、《古文考》、《籀文考》諸書。一時經學之士未有出其右者，為古文有法度。

晚年過於繩削，其友李開先戲之曰︰「君作文原去皮存肉，去肉存筋，今并筋肉俱盡而獨存其骨，必如羲皇畫卦而後已乎。」家居二十年，撫按屢薦，竟不復起。年六十卒，墓在青州府城南。

## 據
*《明外史·儒林李舜臣傳》
*《古今圖書集成》·方輿彙編職方典·青州府部·彙考·墳墓附
麋竺

**麋竺**字**子仲**，漢東海朐人也。竺雍容敦雅，而干翮非所長。是以待之以上賓之禮，未嘗有所統御。然賞賜優寵，無與為比。

祖世貨殖，僮客萬人，貲產巨億。後徐州牧陶謙辟為別駕從事。謙卒，竺奉謙遺命，迎劉備於小沛。建安元年，呂布乘備出拒袁術，襲下邳，虜備妻子。備轉軍廣陵海西，竺於是進妹於備為夫人，奴客二千，金銀貨幣以助軍資。於時困匱，賴此復振。後曹操表竺領嬴郡太守，竺弟芳為彭城相，皆去官，隨劉備周旋。備將適荊州，遣竺先與劉表相聞，以竺為左將軍從事中郎。益州既平，拜安漢將軍。

關羽北伐，竺弟芳投吳，致羽兵敗身死。竺乃自縛詣備請罪，備以弟有罪不坐兄，待竺如故。章武元年尋鬱病卒。子**威**，為虎賁中郎將。威子**照**，為虎騎監，自竺至照，皆善騎射，照子**晃**。

## 家屬
*子 麋威 漢虎賁中郎將

## 據
三國志·蜀志·許麋孫簡伊秦傳
孫乾

**孫乾**字**公祐**，漢北海人也。

## 生平
劉備領徐州，辟為從事，後隨從周旋。備之背曹操，遣乾自結袁紹，將適荊州，乾又與麋竺俱使劉表，皆如意指。後表與袁尚書，說其兄弟分爭之變，曰：「每與劉左將軍、孫公祐共論此事，未嘗不痛心入骨，相為悲傷也。」其見重如此。備定益州，乾自從事中郎為秉忠將軍，見禮次麋竺，與簡雍同等。頃之，卒。

## 評
三國志評曰：孫乾雍容風議，見禮於世。

## 據
《三國志·蜀志·許麋孫簡伊秦傳》
簡雍

**簡雍**字**憲和**，漢涿郡人也，本姓**耿**，幽州人語謂耿爲**簡**，遂隨音變之。少與劉備有舊，隨從周旋。備至荊州，雍與麋竺、孫乾同為從事中郎，常為談客，往來使命。備入益州，劉璋見雍，甚愛之。後備圍成都，遣雍往說璋，璋遂與雍同輿而載，出城歸命。昭烈拜雍為昭德將軍。優游風議，性簡傲跌宕，在備坐席，猶箕踞傾倚，威儀不肅，自縱適；諸葛亮已下則獨擅一榻，項枕臥語，無所為屈。時天旱禁酒，釀者有刑。吏於人家索得釀具，論者欲令與作酒者同罰。雍與昭烈游觀，見一男女行道，謂昭烈曰：「彼人欲行淫，何以不縛？」昭烈曰：「卿何以知之？」雍對曰：「彼有其具，與欲釀者同。」昭烈大笑，而原欲釀者。雍之滑稽，皆此類也。

## 據

*《三國志·蜀志·簡雍傳》
伊籍

**伊籍**字**機伯**，漢山陽人也。少依邑人鎮南將軍劉表。劉備之在荊州，籍常往來自託。表卒，遂隨備南渡江，從入益州。益州既定，以籍為左將軍從事中郎，見待亞於簡雍、孫乾等。遣東使於吳，孫權聞其才辯，欲逆折以辭。籍適入拜，權曰：「勞事無道之君乎？」籍即對曰：「一拜一起，未足為勞。」籍之機捷，類皆如此，權甚異之。後遷昭文將軍，與諸葛亮、法正、劉巴、李嚴共造《蜀科》；《蜀科》之制，由此五人焉。

## 據
* 《蜀志·伊籍傳》
龐統

**龐統**字**士元**，漢襄陽人也，光和二年生。
## 生平
### 早年
少樸鈍，未有識者。潁川司馬徽清雅有知人鑒，統弱冠往見。徽甚異之，以為南州士之冠冕，由是漸顯。後郡命為功曹。性好人倫，勤於長養。每所稱述，多過其才，時人怪而問之，統答曰：「當今天下大亂，雅道陵遲，善人少而惡人多。方欲興風俗，長道業，不美其譚即聲名不足慕企，不足慕企而為善者少矣。今拔十失五，猶得其半，而可以崇邁世教，使有志者自勱，不亦可乎？」

吳將周瑜助劉備取荊州，因領南郡太守。瑜卒，統送喪至吳，吳人多聞其名。及當西還，並會昌門，陸績、顧劭、全琮皆往。統曰：「陸子可謂駑馬有逸足之力，顧子可謂駑牛能負重致遠也。」謂全琮曰：「卿好施慕名，有似汝南樊子昭。雖智力不多，亦一時之佳也。」績、劭謂統曰：「使天下太平，當與卿共料四海之士。」深與統相結而還。
### 輔佐劉備
劉備領荊州，統以從事守耒陽令，在縣不治，免官。魯肅遣先主書曰：「龐士元非百里才也，使處治中、別駕之任，始當展其驥足耳。」諸葛亮亦言之於備，備見與善譚，大器之，以為治中從事。親待亞於諸葛亮，遂與亮並為軍師中郎將。亮留鎮荊州。統隨從入蜀。

益州牧劉璋與備會涪，統進策曰：「今因此會，便可執之，則將軍無用兵之勞而坐定一州也。」備未採納。璋既還成都，備當為璋北征漢中，統復說曰：「楊懷、高沛，璋之名將，各仗強兵，據守關頭，聞數有箋諫璋，使發遣將軍還荊州。將軍未至，遣與相聞，說荊州有急，欲還救之，並使裝束，外作歸形；此二子既服將軍英名，又喜將軍之去，計必乘輕騎來見，將軍因此執之，進取其兵，乃向成都。」備然其計，即斬懷、沛，還向成都，所過輒克。

於涪大會，置酒作樂，謂統曰：「今日之會，可謂樂矣。」統曰：「伐人之國而以為歡，非仁者之兵也。」劉備醉，怒曰：「武王伐紂，前歌後舞，非仁者邪？卿言不當，宜速起出！」於是統逡巡引退。備尋悔，請還。統復故位，初不顧謝，飲食自若。備謂曰：「向者之論，阿誰為失？」統對曰：「君臣俱失。」備大笑，宴樂如初。

建安十九年，進圍雒縣，統率眾攻戰，為流矢所中，卒，時年三十六。先主痛惜，言則流涕。追賜統爵關內侯，諡曰靖侯。
## 家屬
*龐宏，統子，剛簡有臧否，涪陵太守。
*龐林，統弟，治中從事。
## 評
三國志評曰：龐統雅好人流，經學思謀，于時荊、楚謂之高俊。
## 據
三國志·蜀志·龐統法正傳
法正

**法正**字**孝直**，漢右扶風郿人也，熹平五年生。祖父**真**，有清節高名。建安初，天下飢，正入蜀依劉璋，久之，為新都令，後召署軍議校尉。既不任用，又為其州邑俱僑客者所謗，志意不得。益州別駕張松與正相善，松稱說劉備有雄略，密謀協規，願共戴奉，因說璋宜迎備，使之討張魯，復令正銜命。正既宣指，陰獻策於備。十九年，進圍成都。璋既稽伏。以正為蜀郡太守、揚武將軍，外統都畿，內為謀主。備自立為漢中王，以正為尚書令、護軍將軍。

以正為蜀郡太守、揚武將軍，外統都畿，內為謀主。一餐之德，睚眥之怨，無不報復，擅殺毀傷己者數人。或謂諸葛亮曰：「法正於蜀郡太縱橫，將軍宜啟主公，抑其威福。」亮答曰：「主公之在公安也，北畏曹公之強，東憚孫權之逼，近則懼孫夫人生變於肘腋之下；當斯之時，進退狼跋，法孝直為之輔翼，令翻然翱翔，不可復制，如何禁止法正使不得行其意邪！」

正信「士為知己者死」，備與曹操爭，勢有不便，宜退，而備大怒不肯退，無敢諫者。矢下如雨，正乃往當備前，備雲：「孝直避箭。」正曰：「明公親當矢石，況小人乎？」備乃曰：「孝直，吾與汝俱去。」遂退。明年卒，時年四十五。諡曰**翼侯**。

正子**邈**，賜爵**關內侯**，官至奉車都尉、漢陽太守。

## 據

* 《蜀志·法正傳》
司馬相如

**司馬相如**，字**長卿**，漢蜀郡成都人。少好讀書，擊劍，名犬子，慕藺相如之為人，更名相如。以訾為郎，事景帝，為武騎常侍，梁孝王來朝，從鄒陽、枚乘之徒，相如說之，因病免，客遊梁，著子虛之賦。

會梁孝王薨，相如家貧。過臨邛令王吉。吉繆為恭敬。臨邛富人卓王孫為令召客。酒酣，奏琴，王孫有女文君新寡，相如以琴心挑之。文君夜亡奔相如，歸成都。家徒四壁立。文君乃與相如俱之臨邛，買酒舍，文君當罏。相如著犢鼻褌，滌器市中。卓王孫恥之，乃分僮百人，錢百萬。

歸成都，為富人，蜀人楊得意為狗監，侍上。上讀子虛賦喜之，曰︰「朕獨不得與此人同時哉。」得意言︰「邑人司馬相如為此賦。」上驚，召見相如，請為天子游獵之賦。上令尚書給筆札，為上林。賦以奏，天子以為郎。

數歲，以通道西南，夷使諭巴蜀，還，拜中郎將建節使，蜀通邛筰。後有人言相如使時受金，免官，復召為郎。

口吃有消渴病，嘗稱疾閒居，從上至長楊。上好自擊熊豕，相如疏諫善之。上好仙奏大人賦。病免，居茂陵。元狩六年卒。天子以相如病，使取其書，而相如已死，遺書一卷言封禪事，奏之，天子異焉。

太史公曰︰「《春秋》推見至隱，《易》本隱之以顯，《大雅》言王公大人而德逮黎庶，《小雅》譏小己之得失，其流及上。所以言雖外殊，其合德一也。相如雖多虛辭濫說，然其要歸引之節儉，此與《詩》之風諫何異。揚雄以為靡麗之賦，勸百風一，猶馳騁鄭衛之聲，曲終而奏雅，不已虧乎。余采其語可論者著于篇。」

## 據

*《漢書·司馬相如傳》
*《司馬相如傳贊》
卓文君

**卓文君**，漢蜀郡臨邛人，富人卓王孫女。《西京雜記》曰︰「文君姣好，眉色如望遠山，臉際常若芙蓉，肌膚柔滑如脂，十七而寡。」

一夕，王孫為臨邛令王吉召客，客以百數，司馬相如亦至。酒酣，吉前奏琴曰︰「竊聞長卿好之，願以自娛。」相如辭謝，為鼓一再行。是時文君新寡，好音，故相如繆與吉相重，而以琴心挑之。相如之臨邛，車騎，雍容閒雅甚都；及飲卓氏，弄琴，文君竊從戶窺之，心說而好之，恐不得當也。既罷，相如乃令人重賜文君侍者通殷勤。文君夜亡奔相如，相如乃與馳歸。家居徒四壁立。

王孫大怒曰︰「女至不材，我不忍殺，不分一錢也。」人或謂王孫，王孫終不聽。相如初與文君還成都，居貧，愁懣，以所著《鷫鸘裘》就市，人陽昌貰酒與文君為歡，既而文君抱頸而泣，曰︰「我平生富足，今乃以衣裘貰酒。」遂相與謀於成都賣酒。相如親著犢鼻褌，滌器以恥王孫，王孫果以為病，乃厚給文君，文君遂為富人。

居久之，蜀人楊得意為狗監，侍孝武。上讀子虛賦而善之。得意曰︰「臣邑人司馬相如為此賦。」上召問相如。相如請為天子賦游獵，賦成奏之，天子以為郎。蒙唐略通夜郎，因通西南夷。卭筰之君長聞南夷與漢通，得賞賜多，多願為內臣妾，請吏，天子拜相如為中郎將，建節往使。乘傳。至蜀，蜀太守以下郊迎，縣令負弩先驅。於是卓王孫喟然而嘆，自以得使女尚長卿晚。

長卿素有消渴疾，及還成都，悅文君之色，遂以發痼疾，乃作《美人賦》，欲以自刺而終，不能，改卒以此疾至死，文君為誄，傳于世。

又相如將聘茂陵人女為妻，卓文君作《白頭吟》以自絕，相如乃止。

按《採蘭雜志》︰「卓文君，閨中庭內有一井，文君手汲則甘香，用以沐浴，則滑澤鮮好。他人汲之，與常井等。沐浴亦不少異，至今尚存，即文君井也。」

## 據
*《史記·司馬相如傳》
*《西京雜記》
董和

**董和**字**幼宰**，漢南郡枝江人也。

漢末，和率宗族西遷，益州牧劉璋以為牛鞞、江原長、成都令。蜀土富實，時俗奢移，貨殖之家，侯服玉食，婚姻葬送，傾家竭產。和躬率以儉，惡衣蔬食，防遏逾僭，為之軌制，所在皆移風變善，畏而不犯。然縣界豪強憚和嚴法，說璋轉和為巴東屬國都尉。吏民老弱相攜乞留和者數千人，璋聽留二年，還遷益州太守，其清約如前。與蠻夷從事，務推誠心，南土愛而信之。

劉備定蜀，征和為掌軍中郎將，與軍師將軍諸葛亮並署左將軍大司馬府事，獻可替否，共為歡交。自和居官食祿，外牧殊域，內幹機衡，二十餘年，死之日家無儋石之財。

亮後為丞相，教與群下曰：「夫參署者，集眾思廣忠益也。若遠小嫌，難相違覆，曠闕損矣。違覆而得中，猶棄弊蹺而獲珠玉。然人心苦不能盡，惟徐元直處茲不惑，又董幼宰參署七年，事有不至，至於十反，來相啟告。苟能慕元直之十一，幼宰之殷勤，有忠于國，則亮可少過矣。」又曰：「昔初交州平，屢聞得失，後交元直，勤見啟誨，前參事於幼宰，每言則盡，後從事於偉度，數有諫止；雖姿性鄙暗，不能悉納，然與此四子終始好合，亦足以明其不疑於直言也。」其追思和如此。

## 評
*三國志評曰：董和蹈羔羊之素，屬臣之良矣。

## 據
*三國志·蜀志·董劉馬陳董呂傳
劉巴

**劉巴**字**子初**，漢零陵烝陽人也，中平三年生。少知名，荊州牧劉表連辟，及舉茂才，皆不就。

表卒，曹操征荊州。劉備奔江南，荊、楚群士從之如雲，而巴北詣操。操辟為掾，使招納長沙、零陵、桂陽。會備略有三郡，巴不得反使，遂遠適交阯，備深以為恨。

巴復從交阯入蜀。俄而備定益州，巴辭謝罪負，備不責。而諸葛亮數稱薦之，備辭為左將軍西曹掾。建安二十四年，備為漢中王，以為尚書，後代法正為尚書令。王稱尊號，凡諸文誥策命，皆巴所作也。章武二年卒，年三十七。

巴躬履清儉，不治產業，又自以歸附非素，懼見猜嫌，恭默守靜，退無私交，非公事不言。既卒，魏尚書僕射陳群與漢丞相亮書，問巴消息，稱曰「劉君子初」，甚敬重焉。

建興九年，李嚴受黜，有署名「行前監軍征南將軍臣劉巴」，當為同姓名者。

## 評

*《三國志》評曰：「劉巴履清尚之節。」

## 據

*《三國志·蜀書·董劉馬陳董呂傳》
馬良

**馬良**字**季常**，後漢襄陽宜城人也，靈帝中平三年生。

## 生平
兄弟五人，並有才名，鄉里為之諺曰：“馬氏五常，白眉最良。”良眉中有白毛，故以稱之。劉備領荊州，辟為從事。及備入蜀，諸葛亮亦從後往，良留荊州，與亮書曰：“聞雒城已拔，此天祚也。尊兄應期贊世，配業光國，魄兆遠矣。夫變用雅慮，審貴垂明，于以簡才，宜適其時。若乃和光悅遠，邁德天壤，使時閉於聽，世服于道，齊高妙之音，正鄭、衛之聲，並利於事，無相奪倫，此乃管弦之至，牙、曠之調也。雖非鐘期，敢不擊節！”備辟良為左將軍掾。

後遣使吳，良謂亮曰：“今銜國命，協穆二家，幸為良介於孫將軍。”亮曰：“君試自為文。”良即為草曰：“寡君遣掾馬良通聘繼好，以紹昆吾、豕韋之助。其人起士，荊楚之令，鮮于造次之華，而有克終之美，願降心存納，以慰將命。”權敬待之。

劉備稱尊號，以良為侍中。及東征吳，遣良入武陵招納五溪蠻夷，蠻夷渠帥皆受印號，咸如意指。章武二年，會備敗績於夷陵，良亦遇害，年三十七。

## 家屬
*馬謖，良弟。
*馬秉，良子，騎都尉。

## 評
*三國志評曰：董和蹈羔羊之素，劉巴履清尚之節，馬良貞實，稱為令士，陳震忠恪，老而益篤，董允匡主，義形於色，皆屬臣之良矣。

## 據
*三國志·蜀志·董劉馬陳董呂傳
陳震

**陳震**字**孝起**，後漢南陽人也。

## 生平
劉備領荊州牧，辟為從事，部諸郡，隨備入蜀。蜀既定，為蜀郡北部都尉，因易郡名，為汶山太守，轉在犍為。建興三年，入拜尚書，遷尚書令，奉命使吳。七年，孫權稱尊號，以震為衛尉，賀權踐阼，諸葛亮與兄瑾書曰：“孝起忠純之性，老而益篤，及其贊述東西。歡樂和合，有可貴者。”

震到武昌，孫權與震升壇歃盟，交分天下：以徐、豫、幽、青屬吳，並、涼、冀、兗屬蜀，其司州之土，以函谷關為界。震還，封城陽亭侯。九年，諸葛亮與長史蔣琬、侍中董允書曰：“孝起前臨至吳，為吾說正方腹中有鱗甲，鄉黨以為不可近。吾以為鱗甲者但不當犯之耳，不圖複有蘇、張之事出於不意。可使孝起知之。”十三年，震卒。子濟嗣。

## 評
* 三國志評曰：董和蹈羔羊之素，劉巴履清尚之節，馬良貞實，稱為令士，陳震忠恪，老而益篤，董允匡主，義形於色，皆屬臣之良矣。

## 據
* 三國志·蜀志·董劉馬陳董呂傳
董允

**董允**字**休昭**，漢掌軍中郎將和子也。

昭烈立太子，允以選為舍人，徙洗馬。後主襲位，遷黃門侍郎。丞相亮將北征，住漢中，慮後主富於春秋，朱紫難別，以允秉心公亮，欲任以宮省之事。上疏曰：「侍中郭攸之、費禕、侍郎董允等，至於斟酌規益，進盡忠言，則其任也。愚以為宮中之事，事無大小，悉以咨之，必能裨補闕漏，有所廣益。若無興德之言，則戮允等以彰其慢。」亮尋請禕為參軍，允遷為侍中，領虎賁中郎將，統宿衛親兵。後主常欲采擇以充後宮，允以為古者天子后妃之數不過十二，今嬪嬙已具，不宜增益，終執不聽。後主益嚴憚之。

尚書令蔣琬領益州刺史，上疏以讓費禕及允，又表「允內侍歷年，翼贊王室，宜賜爵土以褒勳勞」。允固辭不受。後主漸長，愛宦官黃皓。皓便辟佞慧，欲自容入。允常上則正色匡主，下則數責於皓。皓畏允，不取為非。終允之世，皓位不過黃門丞。

允嘗與尚書令費禕、中典軍胡濟等共期遊宴，嚴駕已辦，而郎中襄陽董恢詣允修敬。恢年少官微，見允停出，逡巡求去，允不許，曰：「本所以出者，欲與同好遊談也，今君已自屈，方展闊積，舍此之談，就彼之宴，非所謂也。」乃命解驂，禕等罷駕不行。其守正下士，凡此類也。延熙六年，加輔國將軍。七年，以侍中守尚書令，為大將軍費禕副貳。九年，卒。

## 評
*三國志曰：董允匡主，義形於色，屬臣之良矣。

## 據
*三國志·蜀志·董劉馬陳董呂傳
呂乂

**呂乂**字**季陽**，漢南陽人也。

父常，送故將劉焉入蜀，值王路隔塞，遂不得還。乂少孤，好讀書鼓琴。初，昭烈定益州，置鹽府校尉，較鹽鐵之利，校尉王連請乂及南陽杜祺、南鄉劉幹等並為典曹都尉。遷新都令、綿竹令，乃心隱恤，百姓稱之，為一州諸城之首。遷巴西太守。

丞相諸葛亮連年出軍，調以諸郡，多不相救，乂募取兵五千人詣亮，慰喻檢制，無逃竄者。徙漢中太守，兼領督農，供繼軍糧。亮卒，累遷廣漢、蜀郡太守。蜀郡一都之會，戶口眾多，又亮卒之後，士伍亡命，更相重冒，奸巧非一。乂到官，為之防禁，開喻勸導，數年之中，漏脫自出者萬餘口。後入為尚書，代董允為尚書令，眾事無留門無停賓。乂歷職內外，治身儉約，謙靖少言，為政簡而不煩，號為清能；然持法刻深，好用文俗吏，故居大官，名聲損於郡縣。延熙十四年卒。子**辰**，成都令；**雅**，謁者。

## 評
《三國志》評曰：呂乂臨郡則垂稱，處朝則被損，亦黃、薛之流亞矣。

## 據
*三國志·蜀志·董劉馬陳董呂傳
聯合國

**聯合國**，亦稱**國際聯合**，萬國之聯盟也。旨在調和紛爭，維持太平，使百國共進、萬民樂生也。

## 構想
始一戰初息，以其禍大，故勝者創製國際聯盟，以弭兵禍。然時世所限，終無實效，且起二戰，遂日廢。

自公元一九四二年，《聯合國共同宣言》起，同盟國皆以聯合國相稱。及一九四三年，同盟國會德黑蘭，議定新盟之立。美國總統羅斯福議名聯合國，遂用至今。

一九四四年，以戰局大定，中、英、美、法、蘇五國會於華盛頓敦巴頓橡樹園，於會草定聯合國今貌。

一九四五年四月廿五，各國復會於三藩市草憲，且邀及諸社，如國際獅子會。六月廿六，五十國聯署《聯合國憲章》，合未與國波蘭之署，共五十一國初共憲章。十月廿四，各國之民皆准行大法，立聯合國。

十二月，美國參眾兩院皆請聯合國設中於美國，一九四九年准行，翌年紐約市聯合國總部大樓竣，洛克菲勒資盟以八百五十萬成之。

今聯合國總部、安全理事會皆於紐約市。瑞士日內瓦、奧地利維也納、肯雅內羅畢各有司駐。

## 行政
聯合國具六部，為大會、安全理事會、經濟及社會理事會、托管理事會、秘書處、國際法院。

**大會**為萬國議事之會，一年一會，其首為主席，以選任之。主協同列國，制定行政；**安全理事會**為號令之所出，主消弭兵禍，討伐黷武之國，常會一年二，而事至則隨時而會。其首為十五理事國，其五常任，乃中、英、美、法、俄羅斯，為定盟之五國，其中華民國為中華人民共和國所代、蘇聯為俄羅斯所代。此五者，可力使議定不行。其十列國間選任，一任二年，逐年選其五。十席以亞洲二、非洲三、拉丁美洲二、東歐一、西歐並餘者二。安全理事會亦有主席，以其十五國每月輪任。其議事九國同則行；**經濟及社會理事會**為開拓生民之會，主國際共拓。理事國五十四，以大會一年選共十八，一任三年。**托管理事會**知托管地事。本以道托管地之民立國，而今天下已無托管地，故此部已無事；**秘書處**為行政文書者，主各部之會，其首為秘書長，亦聯合國之首也，選而五年一任。**國際法院**為國際司法，分定列國之爭。其長有十五法官，九年一任，三年選其五，而十五人皆不同籍。

聯合國同文六種。初，立五國之所通，以其英美同文，四焉，曰漢語、英語、法語、俄語也；更取餘而泛用者，二焉，曰西班牙語、阿拉伯語。文牘必具此六者。而秘書處只行英法兩種，利行事也。

## 行難
聯合國本意在弭兵，而冷戰之世，美蘇法三國常力阻議決。冷戰畢，始真用事於世。

近世聯合國盟軍恆出止戰禍，故軍用大增。然強國力大，雖合天下之力無以制，以美國胡行為尤。且夫列國之間，多尚獨行者，相盟而盟莫以必制。故數有事而聯合國無力及。例有盧旺達、達爾富爾之大屠、美國之征伊拉克、以色列之攻南黎巴嫩、各國之研製核武，皆違盟約，而無止也。

各國以盟無力，皆呼變法。其中以增安全理事會常任理事，或削常任者權。亦有以增盟之權，以制不肖之國者。

## 它典
* 聯合國官址